Abrege eus an Aviel/Chapistr 17 - Wikimammenn\nAbrege eus an Aviel/Chapistr 17\n◄ Evit ar sul quenta eus ar C’horaïs Evit an eil sul eus ar C’horaïs Evit an drede sul eus ar C’horaïs ►\ndiscleria abars e Resurrection ar pez o devoa guelet.\nSant Vaze, Ch. 17.\nMeditation. Doue a ra d’e servicherien fidel santout er bed-mâ memes ur joa interieur hac un douçder celestiel.\nAdorit ha meulit hor Salver pehini evit hor c’hourachi d’e servicha gant fidelite, a ro deomp er Myster-mâ eus e Dransfiguration ur merq eus e c’hloar hac eus an hini a brepar d’e servicherien ebars en Eê ; hac a zisquez deomp ouspen penaus e ra dezo santout er bed-mâ memes plijadurezou pur, dous ha consolant.\nDoue ne zeport quet ar vuez-all evit recompanci e servicherien fidel, carga a ra er vuez-mâ o ene eus ur peoc’h, eus ur joa pehini a santer gouell evit ne aller e explica.\nPeguer bras eo, ô va Doue, eme ar Profet, peguer bras eo an douçder hoc’h eus reservet d’ar re o deus ho toujanç ? Pebes douçder eta na rit-hu quet tanva d’ar re ho car hac ho servich a greiz o c’halon !\nRet eo ansao cousgoude penaus an eneou mad n’emaïnt quet evit guir heb croasiou er bed-mâ ; mæs carout a reont ar c’hroasiou-ze dous hac agreabl, abalamour ma ouzont e ro Doue dezo neuse ur merq sansibl eus e garantez, ha penaus e roont ive dezàn ur merq assur eus o fidelite. Ar gouel eus ar recompans a esperont en Eê ; o c’honsol hac o c’harg a joa ; eürus en em gavont d’en em voelet neuse henvel ous Jesus crucifiet ; ha beza o deus un assurans moral eus o silvidiguez, pehini eo ar brassa consolation a aller da gaout er vuez-mâ. En em rejouissa a ràn em souffrançou, eme Sant Paul, leun oun a gonsolation ha leun a joa e creis va oll afflictionou.\nEn em roït oll da Zoue, hac e voelot ne deus quet brassoc’h plijadur er bed, eguet disprisout plijadurezou ar bed dre garante evit Doue.\nO va Doue, va c’hrouet hoc’h eus non pas evit ar bed nac e blijadurezou, pa ne allont quet contanti va c’halon ; evidoc’h hepquen eo hoc’h eus va c’hrouet, ha ne gavin morse a repos quen a resposin enoc’h.\nNe gavin james a vouir gontantamant e me ac’hanoc’h hac e meas eus ho servich. Grit dre ho cras n’am bezo quen desir nemet da blijout deoc’h, d’ho caret ha d’ho servicha, ha ma clasquin bepret enoc’h va oll gonsolation, va oll joa, va oll eürusdet.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_17&oldid=94970 »\nKemmoù diwezhañ degaset d'ar bajenn-mañ d'an 8 Du 2016, da 17:26.


Kastell Aberystwyth - Wikipedia\nDismantroù Kastell Aberystwyth\nKastell Aberystwyth a oa ur c’hastell e kêr Aberystwyth, e kornôg Kembre. Savet e voe e dibenn an XIIIvet kantved, e-pad aloubadeg Kembre gant ar roue saoz Edouarzh Iañ, evel kestell Fflint, Rhuddlan ha Llanfair-ym-Muallt. Hiziv ne weler nemet dismantroù eus ur c’hastell a voe kroget da sevel e 1277, met meur a gastell all a voe eno a-raok. Eus Oadvezh an Houarn eo ar c’hreñvlec’h kentañ.\nUr voudenn-gastell a voe savet war-dro 1110, un tammig pelloc’h er c’hreisteiz d’an dismantroù a weler bremañ. Graet e vez anezhi Castell Tan-y-castell, Castell Aber Rheidol pe Hen Gastell Aberystwyth. Kreñvaet e voe ar c’hastell koad-se gant mein diwezhatoc’h. Kemeret e voe ar c’hastell gant Owain Gwynedd e 1136 ha cheñch a reas daouarn meur a wech e-pad ar brezelioù etre Kembreiz hag Angled-ha-Normaned, a-raok bezañ kemeret gant Llywelyn Fawr e 1221. Distrujet e voe ar c’hastell kentañ-se gant Llywelyn Fawr a savas unan all en e lec’h. Ne reer ket anv eus ur c’hastell ken eno, a-raok ma voe lakaet sevel unan all gant Edouarzh Iañ e-pad e vrezel a-enep Kembreiz, an hini a weler e zismantroù bremañ, war vord ar mor, e-kreiz Aberystwyth.\nKregiñ a reas al labourioù e 1277. Ne voent ket echuet a-raok 1289 ha ker e koustas da Gurunenn Bro-Saoz. E 1288 e oa bet kemeret ar c’hastell gant un armead Kembreiz ha losket e oa bet ganto. E 1294-95 adarre e voe lakaet seziz war ar c’hastell e-pad emsavadeg Madog ap Llywelyn.\nE-pad an emsavadeg renet gant Owain Glyndŵr, e voe kemeret ar c’hastell gant un arme Kembreiz e 1404. Adkemeret e voe gant ar Saozon e 1408. Bep taol e voe gwallaozet ar savadur. Gant Oliver Cromwell e voe distrujet ar c’hastell e 1649, e-pad Brezel diabarzh Bro-Saoz. Hiziv ne chom nemet aspadennoù anezhañ.\nAr porzh diabarzh a voe savet e stumm un diamant, gant div voger-dro, an eil e-barzh eben, ha gant pep a zor en daou benn hag un tour-meur ouzh pep dor. Hervez an henoniourien e oa krog ar savadur da vont da fall kerkent ha 1343, abalamour d’an avel ha d’ar mor, ken tost.\nAdtapet diwar « https://br.wikipedia.org/w/index.php?title=Kastell_Aberystwyth&oldid=1545249 »\nKemmoù diwezhañ degaset d'ar bajenn-mañ d'an 3 Gen 2014, da 09:49.


Buhez ar Zent. page 554. Encyclopédie Marikavel.\npages 554, 555\nPempvet devez a viz Eost\nEn amzer ar pab Liber (352-366), daou bried pinvidik eus noblanz vras Rom a oa chomet hep bugale hag i war an oad; n'o devoa den eus o ligne da berc'hennan o madou goude o maro. Setu ma savas en o spered ar zonj d'ober o heritourez eus ar Werc'hez Vari. Goulenn a rejont diganti, dre bedennou kalonek, merkan en eun doare bennak peseurt impli a c'hoantae a vije grêt eus an heritach a lezent ganti. Ar Werc'hez a selaouas o feden hag a roas d'eze da anaout he mennoz dre eur burzud eus ar re gaeran.\nE oad neuze en deveziou kentan a viz eost, er mare ma ve ar brasan tomder en kêr Rom. Enn nozvez, eul loden eus tosen Eskilin a oe goloet a erc'h. En nozvez-ze ive, an daou bried a oe kemennet d'eze, dre o c'housk, sevel gant o madou eun iliz en enor d'an Itron-Varia war an dachen a weljent goloet a erc'h.\nAn de war-lerc'h ar beure, ar patrisian o oe mall gantan mont da gât ar pab Liber evit rei d'ezan da anaout ar burzud c'hoarvezet hag ar gemennadurez en devoa bet dre e gousk. Ar pab ne oe ket souezet, rak bet en devoa e-unan eun hevelep hunvre en noz. Gant ar prosesion hag eur bobl a dud, en kreiz ar c'hantikou hag ar pedennou, e pignas war dosen Eskilin hag e verkas plas an iliz a dlee bezan savet. Ar patrisian Yan hag e bried a reas an holl frêjou.\nWar-dro pevar-ugent vla goude, ar pab Sixt III (422-440) a reas he neveât. Meur a hano a oe roët d'ezi da gentan : bazilik ar pab Liber; Itron-Varia-ar-C'hraou, abalamour ma oe miret enni fors relegou eus kraou Bethléem. Mes dre ma oa en Rom kalz ilizou gwestlet d'an Itron-Varia, evit merkan e oa houman dreist ar re-all, e oe roët d'ezi an hano a iliz-veur Santez-Mari. An hano-ze he deus miret betek an de hirie. Bep bla, d'ar bemp a viz eost, e ve grêt gouel dedi an iliz-ze ha gouel mirakl an erc'h. (1)\nRei d'ar Werc'hez, rei da Zoue\n(1) Ilizou kentan ar gristenien. — Kerkent ha ma c'hallas ar gristenien dont er-mêz eus ar c'hatakombou, da lavaret eo, pa bignas Konstantin war an trôn (313), e oe mall gante klask pe zevel tier a-zoare evit en em vodan d'ober an ofisou. Evel ilizou kentan, ar gristenien a 'n em zervijas eus an tier hanvet bazilikou, a oa lez-varniou pe tier-kêr ar baganed. Nebeut a dra a oe da chench war-dro an tier-ze evit ober aneze ilizou a-zoare. Ar re neve a oe savet a oe grêt er memes stum. Rak-se, an hano a vazilik a oe dalc'het pe roët d'an ilizou kentan. En Rom 'z eus c'hoaz seiz bazilik, peder vras ha ter vihan, mil gwech dîn a respet dre o c'hozni, dre an holl dreo kaer tremenet enne hed ar c'hantvejou, hag ive dre an induljansou staget oute gant ar pabed. Ar peder vras eo : Sant-Yan-Latran, ar c'hentan dre-oll. ha mamm an ilizou-all, abalamour m'eo iliz-veur ar pab : Sant-Per-ar-Vatikan, kaeran iliz 'zo dre ar bed, ouspen daou zevez arad douar dindanni; Sant-Pôl-diavêz-Kêr; hag iliz-veur Santez-Mari, an hini hon deus komzet anezi uhelloc'h. An ter vihan eo : Kroaz-Santel-Jeruzalem, Sant-Laurans-diavêz-Kêr ha Sant-Sebastian.\nAn enor da zougen an hano a vazilik a ve roët, en de hirie, d'an ilizou koz ha brudet. En eskopti Kemper 'z eus unan : iliz-veur Sant-Korantin, hag en eskopti Leon eun all : iliz-veur Sant-Pôl, en Kastel. En eskopti Sant-Brieg, 'z eus unan : iliz an Itron-Varia Wir-Zikour, en Gwengamp.


Kurdistan Irak - Wikipedia\n(Adkaset eus Kurdistan ar Su)\nBanniel Kurdistan Irak\nRannvro emren Kurdistan hag an dachenn poblet gant Kurded en Irak\nKurdistan Irak, anavezet ivez dindan an anv Rannvro Kurdistan (e kurdeg: ههريمى كوردستان, Herêma Kurdistan ; hag en arabeg:إقليم كردستان العراق), pe c’hoazh Kurdistan ar Su pe Kurdistan ar C’hreisteiz (Başûrî Kurdistan e kurdeg) zo ur rannvro damemren e hanternoz Irak. En norzh dezhi emañ Turkia, er reter Iran, hag er c’hornôg Siria. Emañ kêr-benn Kurdistan Irak en Arbil (en arabeg) pe Hewlêr (e kurdeg).\nRenet e vez ar rannvro gant "Gouarnamant Rannvroel Kurdistan", anavezet e kurdeg evel Hikûmetî Herêmî Kurdistan, abaoe 2005 en un doare ofisiel. E gwirionez e oa emren ar vro abaoe 2003, pa oa bet aloubet Irak gant soudarded eus ar Stadoù-Unanet, skoazellet gant armeoù eus un nebeud broioù all.\nAlies e vez graet Kurdistana Başûr (Kurdistan ar C’hreisteiz) pe Başûrî Kurdistan (Kreisteiz Kurdistan) eus ar rannvro-se, e kurdeg, evit diskouez pelec’h emañ e-keñver rannvroioù all Kurdistan.\nKurdistan Regional Government (KRG), keleier e saozneg eus gouarnamant emren Kurdistan Irak.\nLe Kurdistan irakien, pennad e niverenn 124 ar gelaouenn Hérodote.\nAdtapet diwar « https://br.wikipedia.org/w/index.php?title=Kurdistan_Irak&oldid=1580762 »\nKemmoù diwezhañ degaset d'ar bajenn-mañ d'an 28 Mez 2014, da 06:25.


Sul 27 a viz Meurzh 2022 – Lann-Anna\nHome Gregorian Sul 27 a viz Meurzh 2022\nPevare Sul ar C’horaiz – Domenica Quarta in Quadragesima\nDimanche 27 Mars 2022 – 4e Dimanche de Carême\nEn amzer-se e tostae ar Bublikaned hag ar bec’herion holl ouzh Jezuz evit e glevout. Ma c’hrozmole ar Farizianed hag ar Skribed o lavarout: «Hennezh a zegemer ar bec’herion hag a zebr ganto!»\nNeuze e lavaras dezho ar barabolenn-mañ: «Un den a oa hag en devoa daou vab. An hini yaouankañ anezho a lavaras d’e dad: »Tad, ro din al lod eus an danvez a zle degouezhout din » Hag an tad a rannas e vadoù etrezo. Un nebeud deizioù goude, e tastumas ar mab yaouankañ e holl beadra hag ez eas kuit da bell vro; hag eno e foetas e zanvez o ren ur vuhez diroll. Pa voe dispignet pep tra gantañ, e teuas ur gernez vras war ar vro-se, hag eñ e-unan a grogas da santout dienez. Mont a reas neuze d’en em c’hoprañ gant unan eus tud ar vro, hag hemañ e gasas d’e barkeier da vesa moc’h. Karet en divije leuniañ e gof gant ar c’hlos a zebre ar moc’h, met den ne roe dezhañ. Neuze o tistreiñ outañ e-unan e lavaras: »Nag a vevelion e ti va zad o deus bara ouzhpenn o gwalc’h, ha me amañ o vervel gant an naon!\nSevel a rin hag ez in da gaout va zad hag e lavarin dezhañ: Tad, pec’het em eus enep an Neñv hag enep dit. N’on ket dellezek ken da vezañ anvet da vab. Gra din evel da unan eus da vevelion. » Hag e savas da vont etrezek e dad. Pell bras c’hoazh e oa p’ en gwelas e dad o teredek, ma savas ennañ truez outañ, e lammas en e gerc’henn hag e pokas dezhañ gant karantez. Neuze e lavaras e vab dezhañ: »Tad, pec’het em eus enep an Neñv hag enep dit, n’on ket dellezek ken da vezañ anvet da vab. » Hogen an tad a lavaras d’e vevelion: »Degasit buan ar sae gaerañ hag he gwiskit dezhañ; lakait ur bizoù en e zorn, ha botoù en e dreid. Degasit al leue lart ha lazhit-eñ; debromp ha greomp fest. Rak ar mab-mañ din a oa marv, ha setu-eñ advevet; kollet e oa ha setu-eñ adkavet. » Hag en em lakajont d’ober fest.\nHogen ar mab henañ a oa er park; en ur zistreiñ evel ma tostae d’an ti, e klevas sonerezh ha dañsoù. Hag eñ o c’hervel unan eus ar servijerion a c’houlennas digantañ petra ‘oa kement-se. Hag hemañ a respontas dezhañ: »Da vreur eo a zo distro, ha da dad en deus lazhet al leue lart, dre m’en deus en adkavet yac’h. » Met droug a yeas ennañ ha n’houlle ket monet en ti. Neuze e teuas e dad er-maez d’en aspediñ. Met eñ a respontas d’e dad: »Setu nouspet bloavezh m’az servijan, ha gwezh ebet n’em eus torret da c’hourc’hemennoù, met biskoazh n’ec’h eus roet din-me ur c’havrig d’ober fest gant va mignoned. Hogen kerkent ha m’eo deuet en-dro ar mab-se dit-te hag en deus debret da beadra gant merc’hed fall, e lazhez evitañ al leue lart! » An tad a lavaras dezhañ: »Va bugel, te ‘zo dalc’hmat ganin, ha kement am eus-me a zo dit-te. Met ret e oa ober fest hag en em laouenaat, rak da vreur amañ a oa marv, hag advevet eo; kollet e oa, hag adkavet eo! »»\nIzaia 66, 10 ha 11\nSalm 121,1 / Lætátus sum in his, quæ dicta sunt mihi : in domum Dómini íbimus.\nBezit laouen gant Jeruzalem! En em vodit, c’hwi holl hag he c’har! Tridit a levenez en abeg dezhi,\nc‘hwi holl hag hoc’h eus douget he c’hañv.\nS. / Na laouen on bet p’eo bet lavaret din: «Deomp da di an Aotrou !»


Prezegenn war ar Maen Log 2017 - Gorsedd de Bretagne\nEvit bezañ degemeret er C’hoursez\nPrezegenn war ar Maen Log 2017\n17 juillet 2017 Pas de commentaires\nHebarc’h dileuridi a Gembre, Hebarc’h Barzh Meur kent ha dileuriad a Gerne Veur, Breudeur ha C’hoarezed, dileuriad ker ar Rannvro, mignoned ha mignonezed. degemer mat d’an holl da geňver ar C’hoursez Digor hiziv e Brasparzh. Breten Vyghan ha’n Orsedh a’gas dynnergh, Esther ha Jimmy. Yth esough-why ow kevrenna bewnans ha govenek an Vretonyon lemmyn ! Yth esough-why yn tre omma lemmyn, sos !\nTrugarez a lavaran d’an holl re o deus sikouret da gempenn tachenn ar c’helc’h-mein. Ul labour tenn eo bet met frouezhus’vat !\nPetra zo nevez e Breizh ? Pour ha triñchin zo e leizh ! Un tamm mat a cheñchamant war an dachenn bolitikel a zo c’hoarvezet er bloaz-mañ koulz e Bro-C’hall hag e Breizh. Da vare an dilennadegoù-prezidant, ez eus bet kaoz dreist-holl eus arc’hant publik bogodet gant unan eus an danvezioù-prezidant ken m’eo bet saotret ar c’habalerezh ha divrudet ar bolitikerezh ur wech ouzhpenn.\nN’eus ket bet a gendael wirion pe dost diwar benn ar pezh a oa war ar stern gant an tuchoù o klask mouezhioù. Evit ar rannvroioù koulz hag an endro eveljust : bout ! netra tout !\nArvarus eo ouzhpenn al liamm a zo bet skoulmet etre ar mediaoù hag an ensavadurioù-sondajoù. Dre levezon an emglev binimus-se eo deut ar vot efedus da vezañ ur ret azalek ar c’hentañ tro. Daoust hag e fellfe d’ar mediaoù bremañ stummañ ar mennozhioù elec’h rentañ kont eus ar mod ma vezont skignet gant an tuchoù ? Daoust hag eo sikouret an dud pa vez sanket an disoc’hoù e barzh o fennoù bep eil deiz gant taolioù mailh ? Da betra votiñ neuze ?\nRet eo henn adlavaret ur wech c’hoazh : an demokratelezh gwirion a rank bezañ kelaouet, sklerijennet gant ar skiant, troet war zu an hevoud. E giz mañ, an dud ne vijent ket rediet ‘benn ar fin da votiñ evit argas ur penn mersi meus ket i’mm, en ur lakaat e barzh unan na yafent ket da zebriñ krampouezh gantañ a galon vat memes tra !\nAet eo ar muiañniver gant ur strollad nevez, hini « ar Republik o vale » met o vale da b’lec’h ne oar den re vat betekhenn. Koulskoude e chomas ur bern tud er ger da geñver an eil tro. Bresk-meurbet eo ar muiañniver o c’houarn Bro C’hall en deiz a hiziv eta, arabat dezho disoñjal kement-se ! Nebeutoc’h eget daou a zek voter ez eus o skorañ anezho ! Dañjerus e c’hell bezañ neuze dismegañsiñ « an dud a netra » pe ober fae war « an dud dizesk » ! E giz veze lavaret gant ar re gozh « Ar Republik a zo ur vamm vat hag a gar holl he bugale, an eil koulz hag egile. ». Setu Prezidant ar Republik a zo dleet dezhañ delc’her soñj eus an dra-se ! Peotramant e vo sparlet an hent ouzh « La République en marche » gant « Ar Republik en ar’ch » !\nSaludiñ a reomp trec’h an aotrou Paol Molac an hini nemetañ dilennet er c’hentañ tro. Ur brezhoneger ampart eo koulz hag an aotrou Yannig Kerlogod aet e barzh, eñ ivez. Emichañs e raio an daou zen-mañ o seizh gwellañ evit ma vefe graet war dro kudenn ar yezhoù rannvro gant ar galloud nevez.\nAn aotrou de Rugy eus a Naoned, a zo bet lakaet da brezidant parlamantourien an Assemblée, spi hon eus ne zisoñjo ket e savas a du n’eus ket pell gant adunanidigezh Breizh. Daoust hag ur youl politikel a vo kavet evit lakaat ar gudenn-se war ar stern endro ? Gwelet’ vo.\nHor salud a gasomp ivez d’an tri c’hannad nevez eus Korsika, anezho brogarourien entanet, ha spi hon eus e c’hellint kenlabourat gant ar Vretoned.\nKlapañ a reomp komzoù ar prezidant nevez diwar benn ar Brexit : gwir eo ma fell da Vreizh Veur distreiñ diwar he meno ha chom en Europa, ra vo digor an nor atav ! Met daoust hag eo leal evit gwir kinnig ar prezidant peotramant ne ra nemet livañ ur c’hoant marlonk da skrapañ digant hon amezeien sezioù sokial o embregerezhioù ? Ganeomp-ni, Bretoned, eo digor-frank atav an nor hag hor c’halonoù d’hor breudeur a Gembre hag a Gerne-Veur !\nEvit echuiñ e karfen menegiñ un intron a feson hag a zo aet da anaon nevez’zo. Tostoc’h e oa hi ouzh hor sevenadur deomp-ni eget ouzh hengoun Bro-C’hall, unan eus ar broioù diwezhañ o reiñ kengwir d’ar maouezed war an dachenn bolitikel e 1944. Kentañ tro e yeas ur vaouez e barzh evel konseilherez-ker e voe e Breizh, e Douarnenez pa voe dilennet Josefin Pennkalet e doug harzh-labour bras ar Pennoù Sardin e 1925. Nullet e voe ar vot met boulc’het e oa bet frankoc’h an hent d’ar Frankiz, d’ar C’hengwir ha d’ar Vreudeuriezh pe d’ar « C’hoariezh » mar karit ! Ra vo gwenn he bed da Simone Veil en tu all d’ar mor don ! Ro vo gwenn he bed e eñvor an araokourien ! Ra vo gwenn he bed da viken !\nGoursez Digor 2017\n12 juillet 2017 Pas de commentaires\nAr C’hoursez Digor a vo lidet\nd’ar 16 a viz Gouereñv 2017\ne San Kaduan e Brasparzh\nPrezegenn war ar Maen Log 2016\n18 juillet 2016 Pas de commentaires\nHebarc’h dileuridi a Gembre, Hebarc’h Barzh Meur ha dileuriad a Gerne Veur, Breudeur ha C’hoarezed, dileuriad ker ar Rannvro, mignoned ha mignonezed. degemer mat d’an holl da geňver ar C’hoursez Digor hiziv.\nSaludiñ a reomp ivez familhoù an dud drouklazhet e Nissa gant un den trelatet diwar e gredenn diboell. Bugale, tud ordinal a zo bet flastret ha diskaret didruez. Galvet en deus ar C’hentañ Ministr d’an unvaniezh broadel. Ne vo ket klevet e vouezh, meus aon, muioc’h m’hen deus eñ klevet mouezh an dud o vanifestiñ er straedoù, nevez’zo ! Ur bed a feulster a zo ivez ur bed bouzar siwazh !\nAmaň e San Kaduan e kumun Brasparzh e lidomp ur wech ouzhpenn hor bodadeg-bloaz. Trugarez a laran d’an Arouezvarzh evit bezañ aozet dic’harzhaj ar c’helc’h-maen. P’emaon ganti e karfen e vimp un tamm niverusoc’h er bloaz a zeu da gas al labour-se da vat.\nTrugarekaat a ran Rannvro Breizh hag ar Prezidant an Drian evit bezañ sikouret ac’hanomp er bloaz-mañ c’hoazh\nUr referendom a zo bet kaset da benn e miz Mezheven e Breizh Veur evit kuitaat Europa pe chom ganti. Nec’het on bet un tamm mat gant an disoc’hoù rak ne gav ket din ez eo un dra vat nag evit ar vro-se nag evit Europa. Met doujañ a ran da youl an darnvuiañ eus poblañs Breizh Veur.\nKentañ tra a fell din lavaret d’hor breudeur ha c’hoarezed a Gembre hag a Gernev Veur eo kement-mañ : Goursez Kembre ha Goursez Kerne Veur a oa anezho araok na oa bet unanet Europa. Al liammoù etrezomp-ni ha pobloù Kembre ha Kerne Veur a oa anezho ivez kalz araok na vije kaoz eus Europa zoken. Boulc’het ganeomp eo bet an hent !\nDaou vloaz ‘zo e Goursez Digor Breizh en Arzhanaou hag e hini Kerne Veur ivez am boa trugarekaet Kembre ha Kerne Veur evit o skoazell d’ar repuidi a dec’has dirak an Almanted e 1940 hag er bloavezhioù warlerc’h. N’hon eus ket disonjet kennebeut kannaded an Eisteddfod o tont da vizitañ prizonioù ar Stad C’hall lec’h ma oa bet taolet kalz a Vretoned vat war lerc’h an eil brezel-bed. Chomet e oa an dud-se feal d’o bro, an holl ne oant ket bet savet a du gant an alouberien nazi, pell alese !\nKant vloaz’ zo e rede dija gwad ar Vreizhveuriz kemmesket gant hini ar Vreizhiz ha pobloù all war ribloù ar ster-Somme ! Lidet eo bet war an ton bras, nevez’zo !\nBreudeur ha c’hoarezed e oamp araok ar Brexit ha breudeur ha c’hoarezed omp c’hoazh warlerc’h ar Brexit ha gwell a se !!! Ne cheñcho ket hor youl da vevañ e peoc’h gant pobloù all ar bed.\nMet aon koulz ha donjer am eus koulskoude o klevet e vefe kresket an tagadennoù gouennelour e Breizh Veur eus seizh hag hanterkant dregant abaoe disoc’hoù ar referendom. Binim ar Ouennelouriezh a zo ur vezh e pep lec’h eus ar bed ! Holl e rankomp stourm enep seurt dismegañs !\nDav vo da vroioù a zo enni prederiañ diwar benn ar mod ma vez savet unvaniezh Europa, n’eo ket trawalc’h bezañ ur Marc’had bras rak ur geodederezh n’eo ket hepken un enskrivadur alaouret war golo ur pasport ha tra ken ! Un toullad gwirioù hag ur perzh er vuhez demokratel a dalv kalz gwelloc’h eget plegañ da reolennoù teknokratel ha teknikel a zo bet graet evit hevoud ar stalioù-labour ha paz evit ar sitoïaned. Hag un devezh kaer e vo ret-mat votiñ evit ur renadurezh wirion ha demokratel en Europa. Daoust ha prest e vefe an holl stadoù da asantiñ da gement-se ?\nPetra vo respontet da bobl Vro-Skos gant Unvaniezh Europa ma savfe Skosiz a du gant ar Frankiz d’en em ren o unan ? Daoust hag e c’hell Europa c’hoazh mont pelloc’h waraok e gwirionezh ? Hetomp ma vo trec’h ar furnezh a benn ar fin mar deo posubl c’hoazh !\nDeuomp endro war an tu-mañ eus Mor Breizh !\nBez’ez eus bet Korsiz ac’hanomp-holl warlerc’h an dilennadegoù-rannvro pa’z eus bet distaget prezegennoù e korseg gant Prezidanted ar Bodadegoù korsat e Korsika ! Klevet hon eus ar Jakobined o huchal kerkent ! Ni hon eus kavet evel Tangi Malmanche « deread, evel a leverer, harzhal gant ar c’hi, yudal gant ar bleiz ha prezeg brezhoneg e Breizh ! »\nRak ar brezhoneg ivez a rank bezañ yezh ofisiel e Breizh. Ar stad c’hall n’eo ket dleet dezhi reiñ deomp pe chom hep reiñ deomp ar gwir d’ober gant hor yezh e kement degouezh eus ar vuhez pemdeziek ha foran. Disentiñ ouzh reolennoù-yezh talibaned ar Republik a zo ur ret koulz hag un dibab hag un dlead deomp-ni abalamour omp tout kement ha kement en diabarzh ar Republik. N’omp ket tud disteroc’h eget ar re-all !\nPa nac’h groñs e vefe graet gant ar yezhoù-rannvro er vuhez foran e tiskouezh Bro-C’hall ez eo chomet ur stad trevadenner. Embann evel ma ra ez eo-hi mammvro gwirioù Mabden n’eo ken brabañserezh a berzh nasionalisted o hejañ o c’hoñkardennoù ! Ni, pobloù ar C’hwec’hkogn, n’hellomp ket krediñ kement-se peogwir emaomp-ni e touez ar re a zo skoet gant seurt gevier !\nReuz a vo er bloaz a zeu war dachenn ar politik, pep hini o klask sachañ an traou eus e du ! Michañs o devezo ar Vretoned fiziañs en o gouestoni da gas o amzer da zont waraok !\nBevet Breizh, Bevet hor Goursezoù, bevet ar Vreudeuriezh etre Kembre, Kerne Veur ha Breizh !\nGoursez Digor 2016 e San Kaduan Brasparzh\n14 juillet 2016 Pas de commentaires\nAr C’hoursez Digor a vo lidet e San Kaduan Brasparzh\nd’ar 17 a viz Gouereñv 2016 azaleg 10e30\nDigemeret oc’h a galon vat da welet al lidoù\nAr C’hoursez a glask kompren diazezoù ideologel raktres ar gouarnamant oc’h adaozañ ar vonreizh; nec’het eo ar C’hoursez ivez gant an tagadennoù a c’hellfe bezañ graet d’ar frankizoù hiniennel hag hollek.\n29 décembre 2015 Pas de commentaires\nD’an 23 a viz kerzu ez eus bet prientet, dirak kuzul ar vinistred, gant ar gouarnamant ur raktres oc’h adaozañ ar vonreizh « a benn gwareziñ ar vroad ». 2 boent a ya d’ober an destenn-se degouezhet bremañ e kambr an deputeed :\n– Enskrivet e vo ar stad a zifrae e barzh ar vonreizh\n– Lamet e c’hello bezañ ar vroadelezh gall digant ar re div vroadelezh dezho o deus bet anezhi gwechall.\nDiwar benn ar poent kentañ : enklozet er vonreizh e vo ur pennad nevez 36-1 da virout ouzh unan da arguziñ a enep an doareoù mougus nevez n’int ket bet lakaet resis e lezenn an 3 a viz ebrel 1955. An dachenn ma vo implijet warni danvez ar pennad-se a zo gwall ledan ivez, bez’ e c’hello bezañ graet gantañ da skouer ma c’hoarvezfe ur gwall-zarvoud naturel ! Riskl a zo e vefe staliet ur renadur-stad dreist ar reol hag a lakafe ar frankizoù publik en arvar. Ur gouarnamant gantañ ar muiañ-niver er breujoù a c’hellfe neuze lakaat ar stad a zifrae da badout hep termen resis ebet dezhi !\nDiwar benn an eil boent : sankañ ar vroadelezh e diabarzh ar vonreizh a dalv kement ha tennañ anezhi ermaez eus ar gwir privezat evit ober ur c’hraf politikel eus reiñ pe lemel anezhi, d.l.e emaer o sujañ da dezennoù an tu dehou pellañ, siwazh ! War dachenn ar gwir e c’hoarvezas an dra se ur wech dija e doug an istor : da vare renadur-stad Vichy, un arouez mantrus pa’z embanner ur youl da zifenn talvoudoù ar Republik ! Rak dibab ar Frañsizien en ur gastizañ anezho hervezh o geneliezh kent, etnikel neketa ? a zo un taol grizias-tre a enep kevatalder ar sitoyaned, un dra gouest da zistrujañ diazezoù ar Republik.\nKlask a ra Goursez Breizh kompren : anzav Korsiz ha Bretoned evel pobloù a zo dibossupl, prennet eo an nor abalamour da reolenn unanded ar bobl a Frañs, penaos neuze e c’hell ar gouarnamant klask mont war henchoù a gas pell eus ar reolenn se ? Un taol dichek e c’hallfe bezañ ar goulenn da zont met ret mat eo deomp henn ober :\nur renadur etnikel e mod Bro-C’hall a vefe neuze e penn ar Stad ?\nD’an 29 a viz kerzu 2015\nDrouiz Meur Breizh\nAr C’hoursez a salud ar prezegennoù e korseg. Souezhet eo n’eus ket bet memes tra e yezhoù Breizh e Roazhon\n21 décembre 2015 Pas de commentaires\nAr C’hoursez, Breudeuriezh Drouized, Barzhed hag Ovizion Breizh, a salud ar prezegennoù e korseg e Bodadeg Korsika a berzh an dilennidi nevez warlerc’h votadegoù an 13 a viz Kerzu.\nPennoù bras nevez ar vro a zo bet paket peg ganto er gwir hag er Frankiz da genofisielaat yezh Korsika tal kichen ar galleg, ar pezh a lak en araj evel boas bandennad jakobined ordinal Bro C’hall.\nMerzhet eo bet gant ar C’hoursez n’eus ket bet un taol-kaer a seurt se e Roazhon a berzh ar skipailh nevez kadoriet.\nSouezhet e c’hell bezaň ar C’hoursez pa’z eo bet respontet d’he goulennoù (gwelit anezho war hol lec’hienn internet) gant Jean Yves Le Drian, hennezh war ar renk d’ar mare-se, « e oa bet degemeret a unvouezh e 2004 ur mennad oc’h anzav ez ofisiel ar brezhoneg hag ar gallaoueg evel yezhoù Breizh tal kichen ar galleg. »\nAr C’hoursez a zo kerse ganti peogwir eo aet, war a seblant, ar mennad-se en drouziwezh a benn ar fin, marteze dre ma’z eo graet gant ar stad a zifrae er mare-maň da stankaň an hent da gement komzenn demokratel o tirenkaň an talbenn nasional republikan divizet e Paris.\nAliesoc’h eget biskoazh e c’houlenn an ober gant yezhoù hor bro war an dachenn foran un emzalc’h dieub. Gedal a reer betekhenn an disteraň hardizegezh a berzh hon dilennidi a Vreizh.\nE Kemper d’an 21 a viz Kerzu\nKemennadenn d'ar gazetennerien rien\nGwall-daolioù e Paris : sonjezon ar C’hoursez\n17 novembre 2015 Pas de commentaires\nWarlerc’h ar gwall-daolioù d’an 13 a viz du 2015 e Paris, e sav Goursez Breizh a enep sovajerezh ar re o deus kaset da benn an torfedoù euzhus-maň a enep tud didamall a zrouk. Embann a ra eo kengred gant an aberzhidi hag o familhoù.\nKondaoniň a ra ar C’hoursez ur brezel-argad renet gant diboellgredennerien da silwinkaň ar vuhez demokratel, da skrapaň ar gwir da gomz ha da oberiata e anv an holl Vuzulmaned gant ar youl splann da vroudaň kasoni ha da lakaat jeu etre ar C’hallaoued.\nKoulskoude ne c’hell ar C’hoursez asantiň e vefe staliet hag hiraet ar stad a zifrae gant ar C’houarnamant, gant ar riskl da verziaň ar gwir da gomz en demokratiezh ha da lakaat an arme da spiaň ar vuhez foran; kement ha kement e vefe seurt tra hag embann ar charia evit kont ar sponterien.\nKouviet gant ar C’hoursez eo ar c’hevredigezhioù-preder, ar strolladoù demokratel a benn klask gouzout hag eň ez eo efedus meurbet randoniň ribourtadennoù a berzh Gallaoued evit Gallaoued all, diazezet ouzhpenn war gredo ar jakobinelezh da bal pareaň ar goulioù don gouzaňvet gant Bro-C’hall evit an eil gwech er bloaz-maň.\nDaoust hag eň e c’heller bamaň gant hollidigezh talvoudoù ar Republik, dre ma’z eo bet lavaret e galleg gant Prezidant Barack Obama an tri ger-stur a ya d’ober an danvez anezho ? E galleg e komze ivez ar re o deus tennet war an aberzhidi, ar pezh a ziskouez splann c’hwitadenn vantrus Republik Bro-C’hall pa n’eo ket bet gouest da uniaň na da zegemer da vat Gallaoued eus an eil pe drede rummad.\nDistaolet e vez gant ar bolitikerien kement a zo liesseurt e kevredigezh Bro-C’hall hag war an ton kuzhmuzik a wechoù, sebeliet ganto da skouer kadarnaat Karta ar Yezhoù n’eus ket gwall bell. Daoust hag eň n’eo ket seurt iriennoù kaoz d’ar reuz a hiziv pa vez nac’het doujaň d’an demokratiezh ha pa vez kroget en armoù brezel gant goradoù dispi kevredigezh Bro C’hall ?\nKemper d’ar 16 a viz du\nRespont digant Listenn Trawalc’h, Breizh Dizalc’h\n12 novembre 2015 Pas de commentaires\nHo trugarekaat a ran evit ho koulennoù ouzh hol listennad Trawalc’h, Breizh Dizalc’h (Notre Chance, l’Indépendance).\nKerkent ha degemeret ganin fenoz, emaon o vont da respont deoc’h, pa ouzer ez eo anezho ar savboentoù unvan embannet gant tud hol listennad ha n’eo ket kement-mañ ma soñj din-me hepken.\nHarpañ kement intrudu a vez evit adunaniezh Breizh diouzh un tu met skoulmañ liammoù strishoc’h gant bed an armerzh, ar sevenadur ha kement tachenn zo e Breizh a-bezh, hep gortoz an disterañ tra digant Stad-C’hall.\nNe c’houlennimp tra digant Frañs, ne c’hortozimp ket disoc’hoù ur vouezhiadeg bennak pa ouzer e vez touellet an dud abaoe bloavezhioù dre ur propaganda diwar arc’hant o zailhoù, hogen sevel evit gwir war an dachenn gant ar strollegezhioù foran ne lavaromp ket. Skoulmañ darempredoù, lakaat 5 departamant Breizh en hor c’hehentiñ, gounid gallout e Liger-Atlantel, skoazellañ an embregerezhioù a embann bezañ e Breizh e Liger-Atlantel, kas war-raok sevenadur Breizh eno… pep tra gwirion zo mat d’ober.\nMont a ra adunvaniezh hor bro a-gevret gant he dieubidigezh en diwezh.\nPetra vo ho politikerezh e keñver ar brezhoneg hag ar gallaoueg ?\nEzhomm zo eus Ofis ar Brezhoneg evit studiañ hol lec’hanvadurezh, kelaouiñ hag ambrougañ an dilennidi a zo vont pazenn ha pazenn war vrezhonekaat ho kumun, lakaat hor yezh war ar panelloù hag er vuhez foran dre vras.\nHogen, ouzhpenn da se ez eo ret goprañ tud, brezhonegerien pe gallaouegerien anezho, er melestradur. Ne goustfe ket keroc’h. Bevañ a ra ur yezh pa vez arvaret er vuhez pemdez. Kement-se zo bet kollet e Breizh, ar yezhoù a rank dont da vezañ re ar gevredigezh en-dro.\nE kement skol zo e tleomp reiñ an tu d’an holl skolidi, skolajidi, liseidi ha studierien da zeskiñ hor yezh ha studial anezhi a-dost. Ur yalc’had arc’hant a harpo an embregerezhioù a fell dezho stummañ o implijidi. An ensavadurioù stummañ an oadourien a vefe skoazellet war un dro.\nEvit-se e rankfe ar Rannvro kaout ur budjed brasoc’h (hini kêr Roazhon an hini eo d’an ampoent) da vezañ efedus. Dre vont war-zu Breizh dizalc’h e krogo ar Stad da souzañ ha da leuskel un nebeud gwenneien eus hon tailhoù ha gounidoù dimp moarvat. Trawalc’h eo kaout ul listennad dizalc’hourien evit treiñ an holl strolladoù politikel gall e kostezennoù emrenerien endev ! Anat deoc’h koulskoude, n’hallimp lakaat ur gwir bolitikerezh yezh e pleustr nemet pa vo ur gwir vodad Breizh e penn hor bro dinask.\nA galon ganeoc’h evit Breizh ha gourc’hemennoù evit spered hor bro a hadit abaoe degadoù a vloavezhioù.\nBertrand Deléon, Trawalc’h Breizh Dizalc’h.\nGoulennoù digant al listennoù da geňver an dilennadegoù-Rannvro e miz kerzu 2015\nPetra vo ho politikerezh e keňver ar brezhoneg hag ar gallaoueg ?\nEmbannet e vo ar respontoù evel ma zigouezhint deomp.\nGoursez Breizh a c’halv da vanifestiň e Karaez d’ar 24 a viz Here da 14e\n22 octobre 2015 Pas de commentaires\nGoursez Breizh a c’halv da vanifestiň e Karaez\nd’ar 24 a viz Here da 14e\nma vefe kendalc’het gant adunvanidigezh Breizh\nur gwir statud evit yezhoù Breizh\nma vefe roet d’ar C’huzul-Rannvro ar gwir o pellaat ur gwir-all da ofisielaat yezhoù Breizh hervezh gwir ar pobloù d’en em ren o unan. Direizhek eo alioù ar C’huzul-Stad pa’z int a enep d’al lezennoù etrevroadel. N’eo nemet an ensavadur-se ur pistrak oc’h orogellat grasoù kaer ha froudennoù ur renkad teknokrated en o leve. Arvarus eo evit an Demokratelezh pa ne ra dilennidi ar bobl nemet un dra : plegaň dalc’hmat dirak ar re o deus int-o unan dibabet.\nPrezegenn. Gorsedh Berdh Kernow\n21 octobre 2014 Pas de commentaires\nPur lowen on ny bos omma gans agan breder a Gernow hag a Gembry. Meur ras dheugh-whi rag agas dynnargh yn Kernow hedhyw mes my a vynnsa godhvos meur ras ynwedh dhe’n Orsedh Kernow rag an dynnargh kolonnek profyes dhe’n Vretonyon dhivroes hag y’n vresel. Yndan skoedhyans « Kowetha Breten Vyghan » gans Chenon Gilbert Hunter Doble, Gwas Gwendron y hanow bardhek, avel Kadoryer. I a wrug ynwedh gweres hag an gwedhwesow hag an omdhivasow Bretonyon ledhys gans an Almaynogyon. Brederedh ynter agan diw vro ni esa omlowenhes ynwedh yn fordh splann gans an Kessedhek Breton a Gernow gans Mester Scoble-Armstrong aga hadoryer. Ni woer ynwedh yn kever an ober mar vryntin Gwas Gwendron adro dhe wonisogeth ha’n yeth Kernow hag y gerensa grev rag Breten Vyghan ha’n Vretonyon. Godhyn Meur Ras yn hanow tus Breten Vyghan dhe’n dus Kernow ha dhe’n Orsedh Berdh Kernow.\nLaouen omp da vezan aman gant hor breudeur a Gerne Veur hag a Gembre. Trugarez a laran ivez da Gorsedh Berdh Kernow evit an degemer mat-eston roet epad ar brezel d’ar Vretoned harluet e Breizh-Veur. Dindan paeroniezh ar gevredigezh « The Friends of Brittany » (Mignoned Breizh) renet gant an Aotrou George Hunter Doble, Gwas Gwendron e anv-barzh, e oa bet sikouret ivez emzivaded hag intanvezed an dud lazhet dindan aloubidigezh an Almanted. Lidet e voe ar vreudeuriezh etre hon div vro war an ton bras e Penzans d’ar bemp a viz Gwengolo 1942 gant ar Cornish Breton Committee leviet gant an aotrou Scobel-Armstrong. Gouzout a reomp ouzhpenn labour a bouez Gwas Gwendron, ur mignon gwirion eus Breizh hag he fobl, evit yezh ha sevenadur Kerne Veur. Trugarez e anv Pobl Vreizh da Gorsedh Berdh Kernow. Meur ras dhe’n bobel ha dhe’n Orsedh Berdh Kernow !\nDegemer an dileuridi tramor Goursez Digor 2014\nEr bloaz-man e vez lidet dek ha tri-ugentved deiz-ha-bloaz dieubidigezh Breizh eus yev an naziegezh.\nKarout a rafen trugarekaat aman Gorsedd Beirdd Ynys Prydain evit ar skoazell roet d’ar brizonidi vreizhat warlerc’h ar brezel. Gorsedd Beirdd Ynys Prydain a santas mat penaos Taldir, Drouiz Meur Goursez Breizh ha stourmerien all a oa bet lakaet en toull en un doare direizh. Mont a reas e darempred gant kannaded Kembre e Breujou Breizh-Veur, gant Kannati Bro-C’hall, gant Ministr ar Reizh e Bro-C’hall. Kaset endro gant Kuzul an Eisteddfod hag an Arc’hdrouiz Crwys, Y Parchedig William Williams, e c’hellas ur stropad dileuridi a Gembre dont da vizitan an emsaverien en toull-bac’h. En o rentan-kont hag a reas « evel ur maen pa gouezh en ur poull-raned » hervezh Taldir, e lavaront e oa bet tamallet lod e gaou hag e c’houlennjont un distaoliadeg evito ha ma voe adsavet Goursez Breizh. Gouzout a ouzomp ivez e voe profet un ambulans da ospital Sant Nazer gant ker Kerdiz. Diolch yn fawr i’r Orsedd ac i bobl Cymru !\nTrugarez a laran ivez da Gorsedh Berdh Kernow evit an degemer mat-eston roet epad ar brezel d’ar Vretoned harluet e Breizh-Veur. Dindan paeroniezh ar gevredigezh « The Friends of Brittany » (Mignoned Breizh) renet gant an Aotrou George Hunter Doble, Gwas Gwendron e anv-barzh, e oa bet sikouret ivez emzivaded hag intanvezed an dud lazhet dindan aloubidigezh an Almanted. Lidet e voe ar vreudeuriezh etre hon div vro war an ton bras e Penzans d’ar bemp a viz Gwengolo 1942 gant ar Cornish Breton Committee leviet gant an aotrou Scobel-Armstrong. Gouzout a reomp ouzhpenn labour a bouez Gwas Gwendron, ur mignon gwirion eus Breizh hag he fobl, evit yezh ha sevenadur Kerne Veur. Trugarez e anv Pobl Vreizh da Gorsedh Berdh Kernow. Meur ras dhe’n bobel ha dhe’n Orsedh Berdh Kernow !\nSaludin a ran ivez gant doujans ha from an ugent bennak a izili ar C’hoursez a stourmas evit ar Frankiz hag an Demokratelezh hag dreist-holl en o zouez ar re a roas o buhez evito : Fanch Stephan, Alc’hweder Kreisker, bet fuzuilhet d’ar 6 a viz Gouere 1944 e Brest, Adrien Delavigne, marvet d’an 19 a viz genver 1945 e kamp-bac’h Mauthausen, Pierre Ropert, kaset da Dora da gentan, da Bergen-Belsen da c’houde, devet bev en ur c’hranj gant an SSed e Gardelegen, Louis Aubert, marv e Kamp Bac’h Neuengamme e miz mae 1945, Loeiz an Dall, barzh Rouzig ar Menhir, reseour bras an tailhou, harluet dindan evezh diouzh Landerne gant gouarnamant Vichy e Rostren abalamour m’en doa en em lakaet a-du gant ar Saozon. Eno e varvas gant an nec’hamant d’an 2 a viz c’hwevrer 1944.\nPrezegenn war ar Maen Log d’an 20 a viz Gouere 2014\nHebarc’h dileuridi a Gembre, Hebarc’h Barzhez Veur ha dileuriad ker a Gerne Veur, Breudeur ha C’hoarezed, mignoned ha mignonezed. degemer mat d’an holl da geňver ar C’hoursez Digor en deiz a hiziv.\nSaludiň a ran an intron Lena Louarn, isprezidantez Kuzul Rannvro Breizh e karg eus Yezhoù Breizh. Gwall laouen omp hiziv o tegemer ur wir stourmerez kement hag un dilennadez youlet-mat da gas waraok an danvez bet fiziet enni. Fellout a ra din saludiň ivez hor mignonez ha c’hoar eus ar C’hoursez, Mona Bras hag a zo ivez, vel ma oar an holl un ezel oberiant eus Kuzul Rannvro Breizh. Me garfe trugarekaat ac’hanoc’h ho taou evit an enor skuillet warnomp gant pennadurezhioù uhel ar C’huzul.\nFellout a ra din menegiň ha saludiň unan all eus ho kenvreudeur ha n’emaň ket amaň, an aotrou Jean Michel Le Boulanger an hini eo, isprezidant Kuzul Rannvro Breizh evit ar respont dispar graet gantaň d’an aotrou Jean-Marc Ayrault hag a fell dezhaň soubaň Breizh en ur podad drailhoù-moc’h eus Le Mans evit fardaň ur rannvro faos, chimik ha divlaz hag a rin me anezhi « la Région Bordeau-Chesnel ». Degas a rin da sonj an ao. Jean-Marc Ayrault lugan ar vruderezh : « Nous n’avons pas les mêmes valeurs ».\nDegas a rin da sonj dezhaň ivez abalamour da betra oa bet staget Naoned ouzh Angav e doug ar brezel-bed diwezhaň : abalamour ma oa eno ur renadurezh eus ar Wehrmacht hag ivez abalamour ma oa aesetoc’h ouzhpenn labour ar polis ! Arguzennoù iskis n’o deus netra da welet gant diazezoù ar Republik. Un nebeut goulennoù hon eus memes tra d’ober ouzh an Aotrou Ayrault :\nDigant piv e ranko ar Vretoned goulenn an aotre da zifenn o yezh hag o sevenadur er rannvro moc’h ha marc’h a fell deoc’h sankaň deomp ?\nPeseurt banniel a vo lakaet da nijal war hon tiez-ker e tal an triliv ha banniel Europa ?\nPeseurt banniel ivez war plakennoù hor c’hirri tan ?\nPetra teuio da vezaň ar Point.bzh evit hor chomlec’hiou, ur raktres bet skoazellet gant ar Rannvro ?\nPiv a vo e karg eus aferiou ar mor hag ar vartoloded ?\nBreizh n’he devezo ket mui zoken ar gwir da vezaň ur wir rannvro met un isrannvro ha tra ken. Adsevel a ra Jean Marc Ayrault a benn ar fin ar pezh a veze anvet Marziou Breizh er Grenn Amzer. Pebezh spered arnevez, vat !\nKredit lavaret, aotrou Ayrault, asamblez gant ho kenseurted evel an impalaerien frankeg araozoc’h : « Aon hon devez rak ar Vretoned rak n’int ket Fransizien e gwirionez, prest int da zilezel Bro-C’hall. Aon hon devez rak ar Bonedoù Ruz pa nac’hont ma vefe sammet Breizh gant taillou war an henchoù bras ».\nAon ha disfiziaňs o vagaň ho sorc’hennoù hepken : n’eo ket sirius tamm ebet. Ne glot ket gant kalite unan hag a zo bet kentaň ministr !\nEvit gwir emaň ivez Jean Marc Ayrault o klask plasoù nevez evit teuler revr tudjentil evel an ao Auxiette e kenkaz vefe hennezh dilabour rak n’eo ket sur tamm ebet o defe ar broioù tro war dro ezhomm anezhaň ma vefe didroc’het ur wech c’hoazh kartenn ar rannvroioù. Saving Private Auxiette ! Asinus asinum fricat !\nGoulenn a ra Goursez Breizh ma vefe doujet da volontez ar bobl : hervezh ar sontadeg goulennet dek devezh’zo gant ar gevredigezh Breizh Unvan, 55 dre gant eus an holl Vretoned a sav a-du gant Breizh Pemp departamant, ha nemet 6 dre gant evit ma vefe kemmesket Breizh gant ar Pays de Loire, 8 dre gant e miz ebrel, war zigresk emaň ar savboent-se neuze.\nGoulenn a ra ar C’hoursez ma vefe nullet an amantamant Da Silva, hennezh o reiň kement a bouez da ali ur rannvro o koll un departamant ha da alioù an departamant e unan hag ar rannvro ouzh e zegemer. Ret e vije ouzhpenn dont a benn da vodaň tri fempved eus ar mouezhioù e barzh an tri c’huzul e kont. Kazi dibosupl da seveniň, setu un amantamant hag a vir ouzh an traou da vont waraok !\nA enep tout an troidelloù-se e c’houlenn ar C’hoursez ma vefe goulennet o ali dre referandom digant tud al Liger Atlantel koulz ha digant re an departamanchoù all a Vreizh.\nDaoust hag en defe an tu kleiz aon rak ar bobl ?\nDelc’her a raio ar bobl da sevel e vouezh pelloc’h, koulskoude.\nAn Daoliad Vras e Naoned d’an 18 aviz mae 2014\n11 mai 2014 Pas de commentaires\nEvel er bloavezhioù tremenet, e vo Goursez Breizh e Naoned d’an 18 a viz Mae 2014 da geňver an Daoliad Vras.\nGraet e vo ul lid en enor d’ar Winiennerien a Vreizh hag a gevret gant kompagnunezoù all evel ar Varc’heien Bretvin da skouer.\nE giz se e tiskouezo ar C’hoursez penaos e sav a du gant stourm ar Winiennerien evit kaout ul label Gwin a Vreizh o talvezout kement hag idantelezh, brud vat hag oberiantiz ekonomikel, traoù a bouez evit krouiň plasoù-labour ha madoù e Breizh.\nDre m’emaň ar bed politikel o tidroc’hiň Bro-C’hall ur wech c’hoazh d’ober rannvroioù nevez ha dre ma’z eus tu marteze da zaskor Bro Naoned d’he bro orin, e teu donedigezh ar C’hoursez e Naoned da vezaň un arouez a zoare.\nOuzhpenn-se e vo lidet ar pemp kantved deiz-ha-bloaz eus marv Anna Vreizh hag he doa graet he seizh gwellaň da zifenn gwirioù he bro.\nMet benn ar fin e vo tro ivez da ebatal asamblez gant mignoned, da gejaň gant tud a faeson ha da ziskouez hor fizians e amzer da zont Breizh, hor bro.\nPrezegenn war ar Maen Log 2013\nHebarc’h dileuridi a Gembre, Hebarc’h Barzhez Veur ha dileuridi a Gerne Veur, Breudeur ha C’hoarezed, mignoned ha mignonezed. degemer mat d’an holl war an dachenn-maň en deiz a hiziv. Fellout a rafe din da gentaň saludiň hor mignonez ha c’hoar eus ar C’hoursez, Mona Bras hag a zo ivez, vel ma oar an holl un ezel oberiant eus Kuzul Rannvro Breizh. Me garfe trugarekaat anezhi evit an enor skuillet warnomp gant pennadurezhioù uhel ar C’huzul.\nFellout a ra deomp ivez saludiň Christine James an Arc’hdrouizez da zont rak evit ar wech kentaň ez eus bet dilennet ur vaouez e penn Goursez Kembre. An dra se a ziskouezh ur wech ouzhpenn eo digor kement karg da bep hini en hor Goursezoù diouzh an dellid ha paz diouzh ar reizh. Goulenn a ran digant hor mignonez Mererid digas da Gristine James hor gwellaň hetoù a berzh Goursez Breizh.\nPour ha trinchin a zo reiň d’ar bloavez tremenet abaoe ar C’hoursez diwezhaň.\nPour hep mar ebet p’hon eus gwelet e oa bet degemeret ar festoù noz gant an UNESCO evel glad sevenadurel dizanvezel an denelezh. Eus an estrenvro e teu ar vrud vat-se. Un trec’h eo bet keloù an anaoudegezh-maň evit an holl re a stourm diehan evit sevenadur Breizh. Anavezet eo Pobl Vreizh e gwirionez war an dachenn etrevroadel tra ma ‘z eo dianavezet koulskoude en he bro dezhi hec’h unan o vezaň m’emaň hor pobl e goulou bezaňs nemetaň ar bobl c’hall. Sonjal a ran en un den hag a zo bet ur mestr dispar evidon, da lavaret eo Loeiz Roparz. Gant hennezh’vat ‘z eus bet roet laňs d’ar festoù noz war lerc’h ar brezel. Saludiň a ran hiziv gant grad vat un touller-hent, un den trec’h gant nerzh ar galon hag gant feiz en e bobl hag en e vro.\nPour hon eus da reiň c’hoazh p’hon eus gouezet e oa aet ar maout gant ar gevredigezh pointbzh skoazellet gant Rannvro Breizh. Bez’ e c’hello neuze ar Vretoned diskouezh splann o idantelezh en ur c’houlenn kaout ur chomlec’h ebostel gant teir lizherenn tennet eus anv o bro. Un dra vat hag a gas waraok ar c’hoant da vezaň anavezet evel pobl. Dont a raio ar gwir ganeomp, tudoù.\nAr C’hoursez a zo lorc’h enni hec’h unan o welet e talc’h da vont pelloc’h ar stourm kroget ganti evit reiň da Vreizh arouezioù eus hec’h idantelezh. Eus renkoù ar C’hoursez e teu ar banniel Gwenn ha Du ha Bro Gozh Ma Zadoù ur c’han oc’h ober tamm ha tamm muioc’h a verzh.koulz ha troïdigezh kentaň an Internasional. « Hor pobl a vo trec’h un deiz» evel ma vez kanet a wechoù.\nTrinchin avat a zo ivez da reiň. François Hollande pa oa danvez-prezidant, en doa embannet e vije bet kadarnaet Karta Europa ar Yezhoù Rannvro. Mennad c’hwec’h hag hanterkant eus e brogram e oa kement-se ! Met peogwir e ranker cheňch Lezenn-Veur ar Stad, e ya bremaň ar Prezidant dilennet war e gil ! Dindan gwask ur strollad tud na weler morse er straedoù o tibunaň, tud ne’n em ziskouezhont ket.\nTud n’eus skoazell ebet dezho aberzh ar bobl. Tud ha n’int ket gouest nemet da vont d’al lezvarn evit lakaat da gondaoniň kement tra a sav a enep d’o sorc’henn strizh eus ar Republik.\nSevel a reont zoken a enep ul lezenn votet gant tud hag a zo bet dilennet gant ar bobl. N’eo ket bet nullet gwir an noblaňsoù gant an Dispac’h Bras : deut eo ar gwir divin da vezaň ar gwir jakobin.\nUn dra a fell deomp lavaret d’ar Prezidant : seulvui ma vez kerse d’ar bobl abalamour d’ar promesaoù dilezet gant an hini zo aet ebarzh, seulvui e vez kollet fiziaňs e diazezoù ha reolennou an Demokratelezh.\nRebarbiň en ur chom hep mont da votiň pe en ur votiň evit tuioù eus ar penn pellaň a lak ar Republik gwirion en arvar. Ar Republik-se a gomzomp-ni diwar he fenn a zo disheňvel un tamm mat diouzh ar Republik sorc’hennet gant kroazidi ar Preder digemm ha sonnet.\nAr Republik-se a zo marvet eviti miliadoù a dud eeun ha dister a hed an istor. O tifenn edont an hevoud, an Demokratelezh hag ar Frankiz ne vern katekiz integristed ha fondamantalisted ar Republik.\nE Breizh warlene eo bet dilennet deputeed strollad ar Prezidant gant un dregantad bras a vouezhioù. An holl parlantourien se o deus goulennet e vefe doujet d’ar bromesa C’hwec’h hag hanterkant gant ar Gouarnamant.\nSavet eo kuzul Rannvro Breizh a du ivez gant ar mennad-se.\nKuzulioù-ker, kevredigezhioù, sitoyaned a zo bet savet o mouezh ganto da c’houlenn ivez ma vefe roet ur statud a faeson d’hor yezhoù.\nLaoskel a ra ivez ar C’hoursez he mouezh da vale asamblez gant nerzhioù demokratel Breizh : ra glevo ar Prezidant Hollande mouezh hor bro ha ra zeuio amaň da gemenn deomp holl eo poent bras cheňch da vat penn d’ar vazh.\nKaset e vezo skrid ar brezegenn maň asamblez gant ul lizher d’ar Prezidant Hollande.\nRa vo trec’h an Demokratelezh !\nan droveni e 2013\nBep c’hwec’h vloaz e Lokorn e vez lidet an Droveni vras. Stag eo an orin anezhi ouzh lidoù kozh-Noe, ken kozh da vihanan ha nevez-oadvezh ar maen peogwir e kaver war an hent ur maen bras a vez graet ar Gazeg Vaen anezhan.\nWar lerc’h labourioù Josef Loth e doug ar bloavezhioù ugent ha re Donasian Laorent eus Kreizenn an Enklask breizhek ha keltiek, e vez anzavet ar bale-se a dreuz maezioù ar Porze evel ur daolenn eus deiziadur kozh ar Gelted sevenet ha peurreizhet evel ma ouzer gant an Drouized.\nKoat Nevet eo anv ur c’hoad en dro war dro. Derc’hel a ra an anv se da nemeton, d.l.e santual an Drouized. En despet d’ar gristeniezh e vez lidet c’hoazh lidoù strujusted gant ar maouezed.\nDispar penaos ez eus bet dalc’het d’al lid-se gant pobl Vreizh a hed ar c’hantvedoù.\nKavout a ra da z-Donasian Laurent e vefe chomet bev al lid abalamour m’eo bet kristennet . Kentoc’h e kav deomp ez eo abalamour n’eo ket deut a-benn an Iliz d’e zisgwrizhiennan, setu ez eus bet ledet warnan ganti ur vantell gristen.\nKeben o stourm er vojenn a enep Ronan da zifenn ar c’hredennoù kozh a zo arouez an enebiezh se ouzh al lezenn gristen. Trec’h eo bet bolontez start tud ar Porze a benn ar fin.\nFellout a ra d’ar C’hoursez lakaat da badout al legadenn brizius-se a berzh an Drouized kozh .\nDoujan a ra da birc’hirinded ar Gristenien eveljust, dieub pep hini da welet an traoù e doare pe zoare. Ar frankiz a zo dezhi ur plas a feson en Droveni zoken. Bez’e c’hell pep hini hec’h ober evel ma kar, e unan pe a-stroll, diouzh an deiz koulz ha diouzh an noz, en ur gemer penn an hent e lec’h m’en deus c’hoant gant ma vo echuet gantan ar valeadenn er memes lec’h.\nNe c’hell den ebet kuriuzin e spered pe e kalon ar re a lak o c’hammedoù war roudoù ar rummadoù tud eus an amzer wechall.\nUr valeadenn hag ul lid a vo graet gant ar C’hoursez en he fart eveljust.Doujan a reomp evel dalc’hmat d’ar c’hredennoù all ha da dud ar Porze. Ar frankiz meneget ganeomp uheloc’h a c’houlenn habaskter digant an holl .\nEvel reoù all emaomp war glask an Neved, o veajin ennomp hon unan hag en tu all deomp hon unan, unanet gant an Douar hag an Elfennoù. Un hent divin a vo diskoachet gant lod ouzhpenn. Un Droveni vat a hetan e 2013 d’an holl avat !\n18 avril 2013 Pas de commentaires\nDoujan a ra da birc’hirinded ar Gristenien eveljust, dieub pep hini da welet an traoù e doare pe zoare. Kavout a ra ar frankiz ur plas a feson en Droveni zoken. Bez’e c’hell pep hini hec’h ober evel ma kar, e unan pe a-stroll, diouzh an deiz koulz ha diouzh an noz, en ur gemer penn an hent e lec’h m’en deus c’hoant gant ma vo echuet gantan ar valeadenn er memes lec’h.\nKantved deiz ha bloaz Kleze Meur Goursez Breizh\n16 juillet 2012 Pas de commentaires\nKleze meur ar C’hoursez a zo bet diskouezhet evit ar wech kentaÅˆ e Goursez Digor Lokorn e miz Eost 1912.\nFardet e oa bet e Pariz gant ar stal Gutperle warlerc’h ur sav-arc’hant aozet gant ar C’hoursez.\nSetu penaos e oa bet deskrivetÂ : hirder en holl daou vetrad, hirder al laonenn ur metrad ha pevar-ugentÂ ; dir glazet lemm eus an daou du, kinklet gant ur garlantez uhelvarr, melchon ha derv.\nEl laezh, skoed Breizh, kelc’hioù hag arouezioù drouizek, un dornell houarn alaouret ha kizellet par da hini ar c’hlezeoù galian.\nAr feur zo bet fardet e ler bosigellet. 300 lur en deus eÅˆ koustet. Ar feur a vremaÅˆ a oa bet fardet e koad diwezhatoc’h e 1932 gant un arzour anvet Lissilour.\nKant vloaz zo edo ar C’hoursez e Lokorn. War ar Gazeg Vaen e pignas Kaledvoulc’h d’ober e brezegenn d’ar bobl.\nEdo ar C’hoursez o vale war roudoù an Drouized kozh ma oa o neved e lec’h m’emaÅˆ douar Lokorn en deiz hiziv.\nDav eo din kemenn e vo graet ganeomp-ni ur wech c’hoazh Tro an Neved er bloaz a zeu e miz gouere 2013 da heul giz vat hon tud kozh.\nBaleomp ur wech c’hoazh war o roudoù gant doujaÅˆs d’an holl re a zo diwanet diwar o skouer.\nPrezegenn war ar Maen Log 15 a viz Gouere 2012\nHebarc’h dileuridi a Gembre, a Gerne Veur, Breudeur ha C’hoarezed, mignoned ha mignonezed. degemer mat d’an holl war an dachenn-maÅˆ en deiz a hiziv. Fellout a rafe din da gentaÅˆ iskuziÅˆ an Intron Lena Louarn, Is-prezidantez Kuzul Rannvro Breizh he deus kemennet deomp ne c’helle ket bezaÅˆ hiziv ganeomp-ni, dalc’het m’eo en ul lec’h-all gant dleadoù he c’harg.\nSaludiÅˆ a garfen ivez unan ha n’emaÅˆ ket amaÅˆ ha e vo kaoz anezhaÅˆ ganinÂ : Prezidant kozh Rannvro Breizh an hini eo, an aotrou Yann Erwan An Drian m’eo bet anzavet koulskoude an dellezoù anezhaÅˆ gant pennoù bras nevez Bro-C’hall pa’z eo bet anvet da vinistr nevez’zo. Keuz am eus un tamm evit Breizh, pa laran deoc’h, rak evit ar wech kentaÅˆ e istor ensavadurioù ar rannvro , o deus kalz a Vretoned, me en o mesk da vihannaÅˆ, santet e oa unan a benn ar fin o sturiaÅˆ ar vag. HetiÅˆ a ran a vouezh uhel e chomo bepred ur Breizhad gwirion, un den a spered digor hag a gendalc’ho da stourm evit e vro c’hinidig. ChaÅˆs vat dezhaÅˆ en e garg nevezÂ ha chaÅˆs vat ivez d’an aotrou Pierrick Massiot, ar Prezidant nevez na c’hell ket bezaÅˆ ganeomp hiziv. Digarezet eo eveljust.\nPlijadur non eus ivez o tegemer hiziv ivez, paotred ha merc’hed o plantaÅˆ tan, startijenn hag imor vat e bed ar sonerezh e Breizh. Eus ar Skarzherien Peulvanoù a fell din komz. Tro hor bo da gontaÅˆ kaoz asamblez da welet hag-eÅˆ e c’hellomp reiÅˆ muioc’h a don c’hoazh d’an hengoun. Degemer mat, tudoù ha bec’h deÃ¯Â !\nUr bloavezh heverk eo hemaÅˆ.\nHeverk da gentaÅˆ pa’ z eus bet ur cheÅˆchamant e penn republik Bro C’hall. Ne sell ket kement se war eeun ouzh ar C’hoursez rak ne savomp ket a-du gant un tu pe egile. N’omp ket ur strollad politikel ha ne aliomp den ebet war an dachenn-se.\nMemes tra e c’heller merzout ur fed hag a dalvez ar boan bezaÅˆ meneget.\nPa ‘ z eo deut e Kemper François Hollande, paotr ar Strollad Sokialour, etre an div droad da zilenn ar Prezidant, en-deus hemaÅˆ embannet penaos en doa graet e gonchoù ha ma oa degouezhet er penn kentaÅˆ d’ar redadeg e oa a drugarez d’ar Vretoned. An hevelep prederi eveljust a c’hell bezaÅˆ lakaet war wel gant pep hini diwar benn an eil troad pa z’eo aet da vat François Hollande e barzh.\nUn dra’zo sur, tudoùÂ : an hini a zo bet skarzhet warlerc’h bezaÅˆ graet fae e meur a geÅˆver war ar Vretoned epad pemp bloaz, n’ouzomp ket atav en deiz a hiziv abalamour da betra, hennezh a zo bet digaset dezhaÅˆ an dorzh d’ar ger ganto en un doare splann, net ha pizh, krak ha krennÂ ! Dav vo neuze d’ar bolitikourien prederiaÅˆ meur a wech araok laÅˆgachat hor bobl, ma fell dezho bezaÅˆ dilennet d’an nebeutaÅˆÂ !\nGortoz a ra bremaÅˆ ar C’hoursez evel ar Vretoned ma vo dalc’het d’e her gant ar Prezidant nevez, d.l.e ma vo kadarnaet Karta ar Yezhoù-Rannvro ha kaset da benn un abadenn digreizennaÅˆ ouzhpenn gant galloudoù pouezusoc’h roet d’ar Rannvroioù da geÅˆver ar foÅˆsaÅˆ-arc’hant d’an embregerezhioù, an tailhoù-lec’h ha kiriegezh nevez war an dachenn se. Da ziwall’ zo eveljust. MichaÅˆs ne vo ket Yann pell diouzh e gazegÂ !\nP’emaomp ganti hon eus ni gwelet gant plijadur ar strolladoù politikel nemet hini Marine Le Pen, o plantaÅˆ bruzunadoù brezhoneg en o follennoù-brudaÅˆ zoken mignoned Jean Luc Mélenchon.\nHennezh a ra ur sektenn eus ar skolioù Diwan hag a embann n’eus ket ur yezh wirion eus ar brezhoneg nemet peder rannyezh ha n’ouzon ket c’hoazh peseurt randonerezhÂ !\nE vignoned, brezhonegerien a faeson en o zouez, m’o defe c’hoant rastellat muioc’h a vouezhioù du-maÅˆ e vo start dezho, en despet d’o bolontez vat, desachaÅˆ ar begou lipous gant seurt pouloudennoù en o zoaz-krampoezh politikel. Daoust ha klevet e vint a benn ar fin gant o rener muiaÅˆ karetÂ ?\nUr bloavezh heverk ez eo bet ivez a drugarez d’ar Redadeg 2012 evit ar Brezhoneg. Berzh he deus graet an darvoudenn hag izili ar C’hoursez o deus kemeret perzh evel boas.\nUr bloavezh heverk eo c’hoazh dre m’he deus ar C’hoursez skoulmet liammoù da geÅˆver Gouel Erwan gant tud ar gwin e Breizh. Tud a galon, Bretoned lorc’hus hag emichaÅˆs e c’hellimp kenlabourat evit mat hor bro.\nUr bloavezh heverk ivez evidomp-ni atav dre ma ‘z eus bet sevenet un dezenn gant ur studier e Skol Veur Brest a zivout Gwenc’hlan ar Skoezeg, hor pempved Drouiz Meur ha kement en deus eÅˆ degaset d’an Drouiziezh, d’ar C’hoursez ha da Vreizh. Un notenn dreist en deus bet an Aotrou Gregory Moigne digant e gelennerien evit e labour sirius hag a ziskouezh un dra a bouez evidomp niÂ : un danvez dellezek eo ar C’hoursez eus ul labour skiantel, skolveuriek.\nAnaoudegezh vat ivez e keÅˆver labour Gwenc’hlan evit e vro hag an hengoun anezhi. Gant lorc’h e saludomp ar sal nevez a vo digoret e Kreizenn an Enklaskoù Breizhek ha Keltiek e Skol Veur Brest. Eno e vo kavet levraoueg Gwenc’hlan hag an holl deÅˆzorioù legadet gant e wreg Bernadette Le Huche-Ar Skoezeg. Bez’e c’hello neuze an holl mont dezho ha tennaÅˆ o mad anezho. Me zo sur eo gwenn e ved gant Gwenc’hlan o welout kement se.\nNeventi vat d’ar VretonedÂ ! Ra chomoc’h holl yac’h ha prest da vont waraokÂ !Bevet hor GoursezoùÂ ! Bevet KeltiaÂ ! Bevet BreizhÂ !\nDegemer mat an Drouiz Meur da Isprezidantes Breizh ebarzh kelc’h ar C’hoursez\n17 juillet 2011 Pas de commentaires\nLaouen bras eo gant ar C’hoursez hag an Drouiz Meur peurgetket ho tegemer amaÃ± hiziv, intron Izprezidantez Breizh.\nÂ Evel m’hon eus ni hen embannet warleneÂ : ar c’hentaÃ± eus ar Vretoned eo Prezidant Kuzul Rannvro Breizh dilennet gant an darnvuiaÃ± eus an dud.\nÂ Gwechall e veze renet Breizh gant ur prefed dibabet gant ar c’houarnamant c’hall.\nÂ En deiz a hiziv e vez dilennet Prezidant Kuzul Breizh gant ar bobl. Goursez Breizh a gav dezhi ez eo ur paz waraok war hent an Demokratelezh ha gwirioù ar pobloù. Eveljust e c’hortozomp bepred distro Bro Naoned ha c’hoant hon eus e vefe kreÃ±vaet galloudoù hor Bro giz e Bro Skos hag e Bro Gatalounia.\nÂ E chal omp koulskoude d’ho saludiÃ± hervezh ho renk.\nÂ Lavarit hol levenez d’an Aotrou Yann Erwan An Drian, mar plij !\nPrezegenn war ar Maen Log Goursez Digor 2011\nHebarc’h Dileuridi a Gembre, a Gernev Veur, Breudeur ha C’hoarezed, Mignoned ker.\nÂ Degemer mat a lavaran deoc’h holl war an dachenn-maÃ± hiziv.\nÂ Div wech c’hoazh hon eus bet tro er bloaz-maÃ± da lenn pe da glevet komzoù disprizus diwar benn ar Vretoned.\nÂ E miz meurzh e oa tamallet da zaou stourmer dirak lezvarn galv Roazhon bezaÃ± livet ur panel e Nozieg da skrivaÃ± warnaÃ± e oa departamant Liger Atlantel ul lodenn eus Breizh.\nÂ Goulennet o doa digant ur mignon dont da vezaÃ± test eus o brud vat. Hennezh a faote dezhaÃ± touiÃ± e brezhoneg pa’z eo ar yezh-se gantaÃ± war ar pemdez.\nÂ An aotrou Pierre Dillange, ur barner anezhaÃ± e karg eus ar prosez, a embannas krak ha berr Â«Â je ne comprends pas votre baragouinÂ Â»Â ! Nac’haÃ±’reas neuze â€˜ yafe pelloc’h an den-test gant e gomzoù.\nÂ Ar brezhoneg evel ar yezhoù rannvro all a zo bet enskrivet ez eus anezhaÃ± e Bonreizh Bro C’hall. Kement-se n’eo ket kalzig a dra sur awalc’h.\nKoulskoude dre ma’z eo ar Vonreizh lezenn uhellaÃ± Bro C’hall ha dre ma vez ur barner e karg da zoujaÃ± ha da lakaat ar sitoyaned all da zoujaÃ± d’al lezenn e tlefe ar barner se rein ar skouer vat, kea ? Al lezenn c’hall a zo da gentaÃ± ul lezenn c’hallek’vat ! Netra nevez dindan an oabl e Bro FraÃ±s nemet ar fae war ar Vretoned ur wech c’hoazh !\nÂ E miz ebrel e voe ar ganerez Nolwenn Ar Roue an hini voe taget abalamour d’he lignez a Vreizh en ur gelaouenn eus an tu kleiz war â€˜vez lavaret. Hervezh speredoù uhel Bro C’hall, ne c’hell ur Breizhad pe ur Vreizhadez bezaÃ± nemet ur Chouan warlerc’hiet ha gwez ha sevel a ra hor c’henvroÃ¯z a-du gant strollad Marine Le Pen saÃ±set, zoken pa n’eo ket gwir-bater pa seller ouzh disoc’hoù ar votadegoùÂ !\nÂ Hon gourc’hemennoù c’hwekaÃ± a gasomp da Nolwenn Ar Roue evit ar respont a faeson he deus hi graet d’an teod fall binimus a gunujenne anezhi.\nÂ Aze’maÃ± an dalc’h, tudoù! Pobl Vreizh n’eus ket anezhi hervezh al lezenn. Daoust ha permetet eo ganti kunujenniÃ± ac’hanomp memes tra?\nN’hon eus ket disonjet penaos e voe nac’het klevet ar c’hlemm douget gant Galv ar Vretoned evit an Demokratelez e miz GouereÃ±v 2006 a enep ur farouell eus Pariz a lakae ac’hanomp evit farsal, saÃ±set, a renk gant ar moc’h hag a rae ac’hanomp ivez tud nammet o c’horfoù abalamour d’o ganedigezh e Breizh !\nÂ E penn kentaÃ± ar bloaz-maÃ± e miz genver oa bet kondaonet tud bet dispaket ganto en ur stad fobal ur giton hag a gunujenne tud Hanternoz Bro C’hall abalamour ma oa skrid ar giton se ur broud da gasaat tud all.\nÂ Ur c’hammedig bihan tre waraok memes tra.\nÂ E penn kentaÃ± ar bloaz maÃ± ivez, e miz c’hwevrer, en doa divizet Prezidant Rannvro Breizh dougen klemm a enep ur gevredigezh ekologourien eus Pariz dre ma kave dezhaÃ± e oa koulzad-brudaÃ± ar gevredigezh se a enep ar bezhin glas oc’h ober gaou da skeudenn Breizh. N’ouzomp ket c’hoazh en deiz a hiziv hag eÃ± e tisoc’ho an traou war an tu mat, gwelet â€˜vo.\nÂ Skeudenn ar vro zo un dra a bouez a dra sur met enor ha gwirioù hor bobl a zeu deomp da gentaÃ± penn ha dreist pep tra.\nSetu e c’houlennomp groÃ±s digant Prezidant ar Rannvro hag eÃ± ar c’hentaÃ± eus ar Vretoned hag o dileuriad dirak an holl, da sevel e vouezh na petra’taÂ ! da zougen klemm ha da vezaÃ± kevrenn-geodedel bewech ma vezo divrudet enor ha dellezegezh ar Vretoned. Bez â€˜e c’hellfe mont an taol er c’hleuz’vat met un taol politikel e vo memes tra war hent an emskiant hag an doujaÃ±s dleet da gement ezel eus familh vras Mabden.\nÂ Bevet Breizh, bevet ar Vretoned, bevet ar broioù keltiek,bevet hor GoursezoùÂ !\nGoursez Digor 2010\nD’an 18 a viz Gouere vo lidet Goursez Digor Breizh en Arc’hanao. Degemeret e vo diluridi Kembre ha kerne-veur evel bep bloaz. Da 11 e e vo an emvod. Er bloazh-maÃ± vo dalc’het soÃ±j eus marv Lemenik Kenta drouiz meur eus ar c’hoursez Breizh.\nTres kêr :\nEnor da Hwfa Môn ha Thomas Paine\nD’an 12 a viz Gouhere e vo lidet en ostaliri ar C’hleuzioù en Arzhanoù (Penn-ar-Bed) 110vet bloavezh ar C’hoursez, Breudeuriezh Drouizien Barzhed hag Ovizien eus Breizh, asambles gant dileuridi Kembre ha Kernev-Veur adal 11 eur vintin.\nUn digarez e vo da ober brud d’an Arc’hdrouiz a Gembre Hwfa Môn ha da dThomas Paines. Anavezet eo bet ar C’hoursez e miz Gouhere 1899 gant Ac’hdrouiz Kembre, Hwfa Môn (da zistagaÃ± Houva Monn). Lennet e vo d’an 12 a viz Gouhere e-diabarzh kelc’h ar C’hoursez ur varzhoneg bet skrivet gantaÃ±. Abaoe 1899 e vez lidet Unaniezh ar C’hleze da ziskouez al liammoù adkavet etre ar pobloù keltiek a bep tu da Vor Breizh, e-kerzh ar C’hoursez Digor, lid foran a vez dalc’het bep bloaz. E kreizig-kreiz liderezh ar Goursezoù e vo ar bloaz-maÃ± dre ma vo lidet e Kernev-Veur evit ar wech kentaÃ± ivez. Gant al lid-se, savet diwar menoz ar barzh Lamartine, e vez diskouezet strivoù ar Goursezoù a-benn sevel un Europ unanet hag e peoc’h. War an dro e vo ivez daou c’hant vloaz marv Thomas Paine (1737-1809), ur gwir Â« sitoaien ar bed Â» ma’z eus (sitoaien saoz, amerikan ha gall eo bet !) Mignon d’an Dispac’h gall, skrivet en doa Paine Â« the Rights of Man Â» (Gwirioù Mab-Den) evit respont d’ar virourien vreizhveuriat, a oa bet embannet e 1792. Abegus ouzh ar roueelouriezh vreizhveuriat, rediet e oa bet da vont d’an harlu er Stadoù-Unanet e-lec’h ma souteno an Insurgents gant ur flemmskrid brudet a roio nerzh da Washington, Benjamin Rush ha John Adams. Distroet e 1787 e bro Saoz e yeas da vro C’hall evit souten ar Republik. Anvet sitoaien gall d’ar 24 a viz Eost 1792, dilennet e oa bet kannad departamant ar Pas-de-Calais er GoÃ±vaÃ±sion d’ar 6 a viz Gwengolo 1792. Lakaet en toull-bac’h da vare ar Spont, rebechet e oa bet outaÃ± a vezaÃ± eus tu ar Jirondined ha bezaÃ± saoz a-orin. Er Stadoù-Unanet e oa aet goude da vevaÃ± betek fin e vuhez. Keneil Iolo Morgannwg a voe savet gantaÃ± Goursez Kembre e 1792, anavezout a rae Paine an drouizelezh a oa evitaÃ± orin gwirion ar FraÃ±kvasonerezh. En e levr a oa bet embannet diwar-benn an dra-se goude e varv e tiskouez bezaÃ± komprenet, a-raok kement hini, an dalvoudegezh hollvedel a zo gant an drouizelezh. En e brezegenn digeriÃ± en deus graet Barack Obama anv eus Thomas Paine a voe unan eus diazezerien an Amerik, ijinet gantaÃ± an anv Â« Stadoù Unanet Â» hag ur stourmer entanet a-enep d’ar sklavelezh. N’eus bet heklev ebet da 200 vloaz e varv er mediaoù breizhveuriat, evel m’en diskouezas ar gelaouenn bemdeziek The Guardian d’an 9 a viz Mezheven 2009. Ne haÃ±val ar FraÃ±s bezaÃ± mennet da ober gwelloc’h. Gant Goursez Breizh e vo divanket an dra zipitus-maÃ± d’an 12 a viz Gouehere en Arzhanoù.\nArgasadeg ar Romed, lamidigezh ar vroadelezh gall:\n26 août 2010 Pas de commentaires\nNann d’ar c’hlanidigezh etnikel !\nAr ger « communautarisme » a vez graet gantan alies gant lod eus aduidi nemeto ar mennozioù republikan da gas da get oberiantiz strolladoù sevenadurel, relijius pe etnikel ha mirout ouzh ar strolladoù se ma vefe gounezet gwirioù ganto. Peget e vez seurt skritell ouzh kein difennourien yezh ha sevenadur Breizh.\nOberiantiz ar strolladoù tud se ha pa vefe kaset da benn e framm ar stourm demokratel, a vez tamallet dezhi memes tra lakaat en arvar unvaniezh ha dirannadusted ar Republik.\nGoursez Breizh, Breudeuriezh Drouized, Barzhed hag Ovizion Breizh, kevredigezh preder dengar, a felle dezhi sachan evezh an dud war an traou gwirion evel m’emaint a eneb d’ar sorc’hennoù filozokel skignet gant aduidi nemeto ar Republik.\nEvit gwir eman pennaenn ar wallziforc’h e lein ar Stad republikan. Klask a ra al lein se ober un diforc’h etre an dud dezho ar vroadelezh gall, ar pezh a zo kontrol d’ar mellad kentan eus al Lezenn Diazez.\nGwashoc’h c’hoazh : dibabet o deus renerien ar Republik gall skein gant ur strollad etnikel ispisial, d.l.e ar Romed, anezho koulskoude sitoyaned eus Europa evel ar C’hallaoued.\nAr c’hreskadur-se en euzhusted a deu war lerc’h an aergelc’h mougus skignet gant an diviz diwar benn idantelezh broadel Bro C’hall\nDija o deus graet ar c’hazetennoù en estrenvro gant « glanidigezh etnikel » (« ethnic cleansing ») eus politikerezh ar Gournamant gall.\nGoursez Breizh a sav a enep fallaenn ar gouarnamant war ar surentez, blaz ha c’hwez ar ouennelouriezh warni. Klask a ra hor renerien e giz se kuzhat an trabasoù a zo ouzh o c’hrignat ha c’hwitadenn o folitikerezh sokial hag ekonomikel. Gelver a ra ar C’hoursez da gemer perzh er manifestadegoù aozet gant Kevre Gwirioù Mabden d’ar 4 a viz gwengolo da skouer.\nPrezegenn war ar Maen Log Goursez Digor 2010\n22 juillet 2010 Pas de commentaires\nDegemer mat a lavaran deoc’h holl war an dachenn-maÃ± hiziv lec’h m’emaomp o lidaÃ± hor C’hoursez Digor a zo lakaet er bloaz-maÃ± dindan paeroniezh Yann ar Fusteg, Lemenik e anv Drouiz Meur.\nKant vloaz zo e yee hennezh d’an Anaon. KentaÃ± Drouiz Meur a Vreizh e oa. Lakaet en doa hor C’hoursez d’ober he c’hammedoù kentaÃ± dindan an Heol, Lagad an Deiz.\nLemenik en doa doujaÃ±s da gement a oa bet skrivet er Barzhaz gant Iolo Morganwg, diazezer ar C’hoursez e Breizh Veur. Kavout a rae dezhaÃ± e teue ar mennozhioù displeget gant Iolo eus amzervezh ar Gelted kozh.\nUn den awenet gant deskoni tri c’helc’h ar vuhez, e oa eÃ±. EvitaÃ± e oa ar bed a bezh, an hollved, soubet ouzhpenn en ur mor-spered hag a yee d’ober an danvez anezhaÃ±. War roudoù tud e giz John Toland e kerzhe eta davet ur brederouriezh a zo bet graet an hollzoueelouriezh anezhi.\nSetu boulc’het gant hon Drouiz Meur kentaÃ± un hent o kas d’ar preder, d’an enklask, d’ar speredelouriezh.\nWar an hent-se emaomp c’hoazh hiziv an deiz hep disoÃ±jal kement a vag hor spered hag hon enklask war dachenn hor sevenadur. Gant an Drouized a vremaÃ± eta ez eus bet roet d’hor bobl he c’han hag he banniel, d.l.e arouezhioù heverk eus he broadelelezh.\nKendalc’homp neuze, tudoù, n’omp ket degouezhet c’hoazh e penn an hent pell alese zoken gant ar reform danjerus kinniget en amzer a vremaÃ± gant ar Gouarnamant.\nWar zigarez arboellaÃ± moneiz ha gounit efedusted o deus hor renerien lakaet en o fennoù cheÃ±ch ar mod da votiÃ± evit ar guzulierien koulz war dachenn an departamant ha war hini ar rannvro.\nDaoust hag e oa an dra pouezusaÃ± d’ober pa chom ar Stad hep lavaret sklaer ha fraezh penaos e vo kresket barregezhioù ha galloudoù ar rannvroioù da zigentaÃ±-penn ?\nE Bro Spagn , e Breizh Veur, e Bro Alamagn, en holl broioù bras demokratel Europa pe dost, ez eus bet roet kalz muioc’h a bouez d’ar Rannvroioù. 1,1 miliard a euro a ya d’ober budjed rannvro ranngouilh Breizh, 32 miliard hini Bro Skos!\nElec’h reiÃ± an tu d’ar rannvroiou da vezaÃ± mestr war o arc’hant, he deus ar Stad divizet dispenn an taos-micher a yee betekhenn e chakod ar c’humuniezhioù-lec’h. Ar Stad evel e amzer ar Rouaned, a zibabo pegement dre gras e roio d’he sujidi.\nGwashoc’h c’hoazh e faote d’ar Stad lemel da vat ar Â« œvarregezh hollek Â», d.l.e ar galloud d’ober war dro meur a dra war dachenn ar bolitikerezh. Dre chaÃ±s en deus ar Senat gall lakaet anezhi da dalvezout endro. Met petra e teuio kement se da vezaÃ± e fin ar gont, den ne oar hiziv an deiz !\nProfaÃ± a ra ivez al lezenn nevez d’ar c’herioù bras ar gwir da gevezaÃ± gant ar rannvroioù war gement tachenn zo tout ! Klaoustre vo diskleriet ur wech c’hoazh ar brezel bras etre Naoned ha Roazhon hag e mod-se vo aet ar moc’h da redek ! RannaÃ± evit renaÃ± ! Achu an digreizennaÃ± ha krog an adkreizennaÃ± !\nKaoz a zo ivez eus cheÃ±ch ar mod da zilenn ar guzulierien a zeuio da vezaÃ± kuzulierien Â« tiriadel Â» votet evito er c’hantonioù. An niver anezho a vo divizet gant ar Stad hec’h unan hep derc’hel kont eus an niver a dud ma vo ar guzulierien-se dileuridi anezho ! Urzh ar Roue ur wech ouzhpenn !\nDa geÃ±ver an dilennadegoù-rannvro diwezhaÃ±, n’o deus ket listennoù ar Gouarnamant graet kalz a verzh! Daoust hag eÃ± e klaskfe hennezh hen talvezout d’ar rannvroioù ?\nDaoust hag ur Rannvro ne vije ket muioc’h eget ur c’hozh bern kantonioù lakaet e giz moc’h ha marc’h er c’hraou da vagaÃ± ar memez laou ? BeuziÃ± Ker Iz evit ma flotfe Pariz ?\nRannet dre an hanter e vo niver ar guzulierien nevez ha ne vo ket kaset an dilenn da benn en ur zoujaÃ± d’ur c’henfeur. Meur a gevredigezh o stourm evit gwirioù ar merc’hed o deus lakaet ar biz war ar fed-maÃ±: dont a raio kenfeur ar maouezed da zigreskiÃ± un tamm mat, posubl eo ne chomje nemet seitek dre gant anezho elec’h eizh dre gant ha daou-ugent en deiz a hiziv.\nDija emaÃ± ar Stad c’hall er pempved plas ha tri ugent er bed a bezh hag en naontekved plas en Europa evit pezh a sell ouzh niver ar maouezed o kadoriaÃ± ebarzh ar c’hamproù-lezennat. Bro C’hall a zo evit gwir mammvro gwirioù ar bared, pedavare ov hi bro ar barded ? Talibaned ar Republik a chom don o levezon war ar speredoù. Met kement se a benn ar fin a ra parti eus identelezh Bro-C’hall, neketa ?\nPoent bras eo d’ar Rannvro komz a vouezh uhel amaÃ± met en estrenvro ivez. Ledanaat tachenn renaÃ± Breizh a zo un dra ret hag ur spi evit an amzer-maÃ± hag an amzer da zont. Anvet ‘z eus bet un isprezidantez e karg eus yezhoù Breizh. Un dra vat eo. Spi hon eus e vo pourchaset dezhi peadra da gas he c’hefridi da benn. ChaÃ±s vat en he labour a hetomp dezhi.\nAr c’hentaÃ± eus ar Vretoned eo Prezidant ar C’huzul Rannvro dre m’eo bet dilennet gant ar bobl. Pouez a zo en e gomzoù neuze. Ra kredo digeriÃ± e veg a enep Paris mar deo ret !\nBevet Breizh, bevet Pobl Breizh, bevet hor Goursezoù !\nPrezegenn war ar Maen-log Breizh e C’hoursez Digor 2009\n12 juillet 2009 Pas de commentaires\nHebarc’h dileuridi a Gembre, a Gerne Veur, Breudeur ha c’hoarezed, mignoned,\nDek vloavezh ha kant a zo aet hebiv deomp abaoe m’eo bet degemeret ar Vretoned e Kerdiz gant Hwfa Mon, arc’hdrouiz Goursez Kembre. Pa laran degemeret ez eo eveljust degemeret evel Breudeur evel izili eus ar C’hoursez, hini Gembre d’ar mare se araok dezho dont da vezañ izili eus Goursez Breizh pa zivizas ar Vretoned sevel ur C’hoursez en tu mañ da Vor Breizh war patron hini Gembre.\nWar roudoù Kervarker bet en Abergafenny e 1838, e kerzhe ar re se, savet c’hoant dezho da lakaat ar Vretoned d’en em gaout asamblez a bep tu d’ar mor, da unaniñ tammoù ar c’hleze torret gant gwallzarvoudoù an Istor.\nPebezh pennad mat a hent a zo bet graet abaoe gant hor goursezou ! Lidet e oa bet bloaz paseet pevar ugentved bloavezh ha Goursez Kerne Veur. Lid arouezius « Priedelezh ar C’hleze » a vo azalek bremañ ul lid kreiz en diabarzh hor goursezoù pa vo graet evit ar wech kentañ e Kerne Veur ivez e miz Gwengolo a zeu.\nTrugarez a laromp da Gembreiz ha da Hwfa Mon, « Priñs Arc’hdrouized an amzer dremenet, an amzer a vremañ hag an amzer da zont » evel ma oa bet graet anezhañ gant Charlez ar Gofig gwech all. Trugarez evit an anaoudegezh « Diolch i chi, Brodyr o Gymru, am eich nawddogaeth » “Mur ras dheugh-why, Breder Kernow, rak agas fydhians”\nEr bloaz-mañ e lidomp ivez daou c’hantved bloavezh marv Thomas Paine, mignon Iolo Morgannwg, dihuner, krouer dispar ar C’hoursez. Thomas Paine a oa bet ganet e Thetford e Bro Saoz e 1737. Mont a reas da Amerika elec’h ma savas a du gant emrenerezh ha librentez ar vro a anvas eñ evit ar wech kentañ « the United States of America » Stadou unanet Amerika. E skrid “Common sense” embannet un nebeut miziou araok diskleriadur an emrenerezh e 1776 a reas berzh spontus hag a levezonas George Washington ha John Adams.\nDeuet endro e Bro Saoz e saludas Thomas Paine an dispac’h e Bro-C’hall. Skrivañ a reas “The Rights of Man” Gwirioù Mabden e 1792. Kaout a rae dezhañ e talveze ar gwiriou se evit ar maouezed ivez. Degemeret e voe evel sitoian gall, dilennet evel kannad met nac’hañ a reas votiñ ar marv evit ar Roue. Neuze e voe lakaet en toull gant ar Spontourien dre ma oa ouzhpenn ginidig a Vro Saoz ha mignoned d’ar Jirondined.\nEn e levr “The Age of Reason” Oadvezh ar Gwir e savas a enep emzalc’h ar relijion kristen hag an istoriou spontus kontet e barzh ar Bibl a yae d’ber ur skouer dic’houest da lakaat ar garantez da renañ etre an dud. Doujañ a rae koulskoude da gredennoù an dud. Goulenn a rae ivez digant ar broioù digreskiñ o armeou eus dek dre gant ha pevar ugent evit ma c’hellfe ar bed bevañ e peoc’h. Tagañ reas ar sklavelezh ivez ha kement se ne voe ket prizet gant ar berc’henned vras, c’hellit krediñ ! Rak se e voe laosket a gostez gant Mirourien ar Stadou Unanet o doa aon rak e vennozioù. Kazi disonjet gant an holl e teuas da vezañ. Gant ar skiantour meur Thomas Edison e voe digaset endro da sonj an dud. Da gentañ peogwir e oa Paine un ijinour a faeson hag en doa ijinet ar c’houlaouenn o teviñ hep moged hag ar pont orjal.\nThomas Edison a anzavas ivez e oa Paine « prederour politikel brasañ” ar Stadoù Unanet. Barack Obama en deus meneget Thomas Paine en e brezegenn gentañ a Brezidant. Emichañs e teuio an den mat se da vezañ brudet a nevez, neuze !\nEn ul levr bihan embannet tri bloaz goude e varv en deus pledet Thomas Paine gant orin ar frañmasonnerezh hag a oa evitañ an Drouiziezh, relijion an heol hag an amzer diharzh. Bez e c’helle eveljust Thomas Paine komz diwar benn an Drouiziezh, mignon ma oa da Iolo Morgannwg diazezour ar Goursezoù.\nKontañ a ra alies ar C’hallaoued o deus krouet pep tra araok pobloù all ar bed. Abaoe o Dispac’h, hag a c’hoarvezas trizek vloaz warlerc’h hini ar Stadoù Unanet, e faot dezho kenteliañ ar bed a bezh e keñver Gwiriou Mabden.\nO c’hredennoù republican a vefe hollvedel evel o yezh sañset ! Farsus eta p’o deus lakaet mistri vras ar Republik tud evel Paine en toullbac’h ! P’o deus argaset ar Jirondined hag a salude an Dispac’h e Breizh kurunennou deliou derv ganto war o fenn da zerc’hel sonj eus an Drouized kozh, moarvat !\nIolo Morgannwg a save ivez a du gant ar mennoziou dispac’hel. Kredin a rae dezhañ e oant mennoziou gouest da gas planedenn Mabden waraok.\nMorse er penn kentañ tout n’eo bet ar mennoziou republican gall hollvedel. N’eo ket bet nullet ar sklavelezh gant ar Republik araok 1848 ! N’eo ket bet roet ar gwir da votiñ d’ar maouezed araok ar bloavezh 1944 !\nHa kenderc’hel a ra bagadoù beleien republikan’zo da avieliñ o spered hollvedel d’ar poblou bihan er C’hwec’hkogn en ur leuskel ar maouezed da chom e porched o iliz benniget.\nBreudeur ha c’hoarezed n’hon eus kentel ebet da gaout digant an dud se ! N’omp ket da vezañ kenteliet gant ar re n’o deus gouezet nemet sankañ tud du war gador ur sekretour stad disterig evel un digarez da reiñ deomp da grediñ e vefent digor o spered Un aluzenn ha tra ken ! Restachoù rukunus ar c’holonialism dismegañsus ! Evel er Stadoù Unanet er bloaz-mañ hon eus ni e Breizh dilennet bloavezhiou’zo dija un den du evel maer. Ha paz dre ma oa du just awalc’h met dre ma oa gouest !\nDalc’homp d’an hent mat, an hini a gas ac’hanomp d’en em gaouet gant holl poblou ar bed, bras pe vihan ! N’eo ket achu an Dispac’h tamm ebet keit ma c’hello unan bennak lavaret eo euc’h d’e nesañ abalamour d’e liv pe d’e yezh.\nLa Gorsedd de Cornouailles\nLa Gorsedd de Galles\nLa Maison du Tartan\nLes Fontaines du Finistère


Pajenn:Le Gonidec - Bibl Santel pe Levr ar Skritur Sakr, eil levr.djvu/130 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/130\n14. Hag holl armé ar C’haldéed a oa gan̄t prin̄s ar vrézélidi, a ziskaraz ann holl vuriou a oa trô-war-drô Jéruzalem.\n15. Neûzé Nabuzardan, prin̄s ann armé, a zizougaz da Vabilon ar ré baoura eûz ar bobl a oa choumet é kéar, hag ar ré a oa bét tec’het étrézé roué Babilon, hag ann dilerc’h eûz ar bobl.\n16. Hôgen Nabuzardan, prin̄s ann armé, a lézaz eûz ar ré baoura eûz ar vrô ar winiennérien hag ar c’hounideien.\n17. Ar C’haldéed a dorraz ivé ar peuliou arem a ioa é tî ann Aotrou, hag ar steudennou, hag ar môr arem, a ioa é tî ann Aotrou ; hag hî a gasaz ann holl arém-zé da Vabilon.\n18. Kâs a réjon̄t ivé ar pôdou, hag ar feriérigou, hag al lirennou, hag ar fiolennou, hag al listri-brév, hag ann holl listri arem a ioa évid ar zervich.\n19. Prin̄s ann armé a géméraz ivé ar pôdou-dour, hag ann ézan̄souérou, hag ar pilligou, hag ar c’haotériou, hag ar gan̄tolériou, hag al listri brév, hag ann tasou, lôd enn aour ha lôd enn arc’han̄t :\n20. Hag ann daou beûl, hag ar môr, hag ann daouzék éjenn a oa da zô1 d’ézhan̄, péré en dôa gréat ar roué Salomon évit tî ann Aotrou ; na ouzeûr két ar poéz eûz a arem ann holl listri-zé.\n21. Unan eûz ar peûliou-zé en dôa triouec’h ilinad a uc’helder ; eur rizen a zaouzég ilinad a oa war hé drô ; ann tevder anézhan̄ a oa eûz a bévar meûtad ; hag ann diabarz a oa goullo.\n22. Pép peûl en dôa eur penn arem. Penn unan anézhô en dôa pemb ilinad a uc’helder ; ha rouéjou, hag avalou-granad a c’hôlôé anézhan̄ trô-war-drô, hag hî holl enn arem. Hag ann eil beûl a oa héñvel, hag hé avalou-granad ivé.\n23. C’houézeg aval-granad ha pévar-ugen̄t a oa a-ispiḻ ; kan̄t aval-granad a ioa enn-holl, hag hî strôbet gan̄d eur roued.\n24. Priñs ann armé a géméraz Saraias, ar bélék-brâz, ha Sofonias, ann eil-vélek, hag ann trî diwaller eûz ar porched ;\n25. Kéméroud a réaz c’hoaz eûz a géar eur spâz, péhini a oa da benn war ar vrézélidi ; ha seiz dén eûz ar ré a oa bépréd dirâg ar roué hag a oé kavet é kéar ; ha skrivañer-brâz ann armé, péhini a reizé ar soudardez névez ; ha tri-ugen̄t dén eûz a bobl ar vrô, hag a oé kavet é-kreiz ar géar.\n26. Nabuzardan, prin̄s ann armé, a géméraz ar ré-man̄, hag hô c’hasaz étrézé roué Babilon é Réblata.\n27. Ha roué Babilon a skôaz gan̄t-hô, hag hô lazaz é Réblata e brô Émat : ha Juda a oé dizouget er-méaz eûz hé vrô.\n28. Chétu aman̄ ar bobl a zizougaz Nabukodonosor. Er seizved bloaz, tri mil tri war-n-ugen̄t Iuzéô :\n29. Enn triouc’hved bloaz eûz a Nabukodonosor, hen̄ a zizougaz eûz a Jéruzalem eiz kan̄t daou ha trégon̄t dén :\n30. Enn trédé bloaz war-n-ugen̄t eûz a Nabukodonosor, Nabuzardan, prin̄s ann armé, a zizougaz seiz kan̄t pemp ha daou-ugen̄t Iuzéô ; hag ann dûd holl a oé éta eûz a bévar mil c’houec’h kan̄t.\n31. Hôgen er seizved bloaz ha trégon̄t goudé ma oa bét dizouget Joac’hin, roué Juda, enn daouzékved mîz, er pémpved deiz war-n-ugen̄t eûz ar mîz, Évilmérodac’h, roué Babilon, er bloaz ken̄ta eûz hé rén, a assavaz penn Joac’hin, roué Juda, hag a dennaz anézhan̄ eûz a dî ar vâc’h.\n32. Hag hen̄ a gomzaz ervâd out-han̄, hag a zavaz hé drôn dreist tronou ar rouéed a oa gan̄t-han̄ é Babilon.\n33. Hag hen̄ a névézaz ann diḻad en dôa er vâc’h, hag é lékéaz anézhan̄ da zibri hé voed dira-z-han̄ é holl zeisiou hé vuez.\n34. Roué Babilon a reizaz ar péz a vijé rôet d’ézhan̄ évid hé voéd ha da-vikenn ; hag é oé rôet bétég hé varô, é holl zeisiou hé vuez.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/130&oldid=162476 »\nKemmoù diwezhañ degaset d'ar bajenn-mañ d'an 17 Mae 2020, da 16:36.


Les Cinq Gentlemen maudits (film, 1920) - Wikipedia\nLes Cinq Gentlemen maudits (film, 1920)\nLes Cinq Gentlemen maudits (Ar Pemp Denjentil milliget e brezhoneg) zo ur film gall mut, sevenet e gwenn ha du gant ar filmaozerien c'hall Luitz-Morat ha Pierre Régnier e 1920.\nUn doare all a voe sevenet e 1931 gant Julien Duvivier a savas doare alamanek — Die fünf verfluchten Gentlemen (1932) — ar film ivez.\nSenario : azasaet diwar ar romant Les Cinq Gentlemen maudits (1913) gant André Reuze,\nKevredad produiñ : Films Luitz-Morat,\nKevredad dasparzhañ : Pathé Frères,\nDeiziadoù dont e-maez : 3 a viz Gwengolo 1920 ( Bro-C'hall), 10 a viz Genver 1922 (Os Cinco Gentlemen Malditos Portugal),\nPadelezh : '.\nEn em gavout a ra pemp den — Le Guérantec, Kaladjian, Lawson, Middlock ha Madolini — e Tuniz. Tra m'emaint o pourmen e kêr e lam unan anezhe he gouel diouzh dremm ur werzherez tilsamoù, evit farsal. Aet en egar e troukvallozh he zad anezhe o tiouganañ dezhe dre betore urzh ez afont da Anaon...\nNebeut amzer war-lerc'h e veuz Middlock da-geñver ur vageadenn war vor. Mervel a ra Lawson a-boan distroet da Naplez. Adkavet eo Madolini marv-mik, ur goustilh arab gantañ sanket etre e ziv skoaz.\nA-benn ar fin ez eo diskoachet ar voualc'h war he neizh gant Le Guérantec pa ginnig da gKaladjian paeañ an dle en deus berniet o c'hoari : ne oa nemet ur c'hwiberezh bet savet da dennañ arc'hant digantañ.\nAndré Luguet : Yves Le Guérantec,\nLuitz-Morat : Kaladjian,\nPierre Régnier : an aotrou Lawson,\nYvonne Desvignes : Jacqueline Delviaz,\nAïcha Mabrouka : ar werzherez tilsamoù,\nAhmed Ben Abdallah : tad ar werzherez,\nLedrument : Henri,\nJean de Merly, Germaine Dermoz, Guyon fils, Berthe Jalabert, Lucy Mareil.\nLes Cinq Gentlemen maudits (1920) war Internet Movie Database\nAdtapet diwar « https://br.wikipedia.org/w/index.php?title=Les_Cinq_Gentlemen_maudits_(film,_1920)&oldid=1643449 »\nKemmoù diwezhañ degaset d'ar bajenn-mañ d'an 5 Mae 2015, da 15:35.


Ebrel | 2017 | Soubenn ar geek\nDielloù evit Ebrel, 2017\nPosted in Filmoù with tags faltazi, Frañs, kontadennoù on Ebrel 28, 2017 by geekezig\nUr genseurtez/mignonez he doa bet kement a blijadur gant Beauty & The Beast e felle dezhi e welet en-dro ha bet on ganti.\nRet eo gouzout emañ Beauty & The Beast e-touez ar filmoù bevaat Disney a blij ar muiañ din.\nKregiñ a ra ar film nevez hep gwerennoù livet ar film bevaat, ma, n’eo ket gwall dra (zoken ma plije din è_é). Tamm-ha-tamm avat e kav din sellet ouzh un eilenn divlaz. Mankout a ra ar pezh a blij din er film bevaat ha n’eus ket kalz a draoù disheñvel hag a vefe dedennus. Ar cheñchamant brasañ a zo tudenn Gaston. Luke Evans a zo bamus a-walc’h er roll-se met deuet eo da vezañ kazi plijus pe d’an nebeutañ en deus doujañs evit Belle hag he fersonelezh, ne ra ket goap outi gant he levrioù da skouer, ar pezh a zo iskis un tamm (met n’eo ket ken simpl hag a oa er film bevaat, pezh n’eo ket fall kennebeut). An daouad gant Le Fou am eus kavet fentus.\nEr c’hastell avat… Tudennoù ar “skipailh” a ra kazi aon gant an efedoù ispisial. Memes efed ha penn-kentañ The Jungle Book hep na paouezfe ar santad james. Ul lodenn evel kanaouenn “Be My Guest” en deus lakaet ac’hanon un tamm diaes da skouer. Taol-mouezh gall Ewan Mc Gregor n’eo ket deuet brav kennebeut…\nEus e du, ar priñs a zo “fentus” met perak ‘ta e ra goap eus al levrioù a blij da v/Belle? Traoù nevez a zo bet ouzhpennet d’an istor diwar-benn bugaleaj Belle hag hini ar priñs am eus kavet dister (ha kanaouennoù nevez savet = PERAK? Pell int eus live ar re orin ha n’am eus ket komprenet c’hoazh da betra e servijent). Un dra dedennus a zo bet ouzhpennet memestra : liamm ar c’hastell gant ar gêriadenn, o tiskouez splann en doa ar mallozh un efed war an dud all e diavaez ar c’hastell, se oa kavet mat me gav.\nN’on ket bet heuget dirak ar film, plijadur ‘m eus bet zoken met ur c’hwitadenn eo evidon e-keñver ar film diazez.\nKresket eo c’hoazh ma c’harantez evit ar film bevaat neuze ha dreist-holl evit an dibaboù kamera dedennus a oa (Belle war skeul ar stal levrioù, robenn Belle o tremen dirak ar c’hamera e-pad dañs “Tale As Old As Time”).\nUr c’hevrin : perak eo gwisket ar baotred gant chupennoù a lak da soñjal e reoù Eliant er fin? 😀\nFilm sevenet gant Bill Condon. Stadoù-Unanet Amerika, (e sinemaoù Frañs abaoe an 22 a viz Meurzh) 2017, 2e09.\nPosted in Levrioù bannoù-treset with tags beajiñ, bed ordinal, manga, Pariz on Ebrel 18, 2017 by geekezig\nN’on ket bet dedennet james gant levrioù JP Nishi, ur Japanad o reiñ e sell war b/Pariz. Met dre m’eo bet kinniget deomp gant embanner e levr diwezhañ degemer anezhañ el levraoueg e seblante sirius lenn un tamm ar pezh en doa graet, memestra.\nKroget on en urzh neuze gant À nous deux, Paris! a zispleg penaos eo erruet e Pariz, hep gouzout galleg, evit dont da labourat gant tresourien bannoù-treset (met buan e komprenas ne ya ket en-dro an traoù evel e Japan).\nKontañ a ra neuze gant fent hag en un doare skañv-tre an traoù a gav souezhus e Pariz, doareoù da vezañ hag all. Un tamm pounner eo a-wechoù abalamour d’e dudenn lu ha kliched met moarvat gwir-tre evit Japaniz a zeu da veajiñ ha/pe da vevañ e Frañs.\nIstor ha tresadennoù gan Jean-Paul Nishi. Embannet e galleg gant Philippe Picquier, d’ar 4 a viz Mae 2012.\nPosted in Levrioù bannoù-treset with tags c'hoari, faltazi, manga on Ebrel 3, 2017 by geekezig


Pajenn:Marigo - Buez ar Saent.djvu/155 - Wikimammenn\nPajenn:Marigo - Buez ar Saent.djvu/155\neus he buez trement. Peguer fachet hac indinet bennâc ma voa he zad, en em santas touichet dre mercou quen aznad eus ur guir gueuz, hac e receo a eureu en e zy ; mæs he lesvam criz ha dinatur n’allas quet e anduri, hac e chasseas.\nAr plac’h-mâ, c’hoas yaouanc, diffamet, chasseet eus he zy, heb sicour ebet, en em gave en diveza extremite. En he afiliction e aseas e jardin he zad, disposet da vervel quen gant an naoun hac ar baourentez eguet distrei d’he disurzou. Hirvoudi a ree var he stad trist, hac e lavare en ur sellet ous an Eê : Ah, Salver ! c’hui pehini a gonvertis bemdez quement a eneou, na viot-hu insansibl nemed dar c’holl eus va hini-me ? Coustout a ra deoc’h quement hac hini ar Vadalen, ha quement hac hini ar Bec’heres Thaïz. O c’hui pehini hoc’h eus va frenet dre ar pris eus ho Coad, n’am abandounit quet, ha grit misericord em andret. Neuse en em santas inspiret da vont d’ar Guær a Gortoon, evit discleria ha detesti he oll buez e treit ur C’houessor, ha disqui gantàn ar pez a dlie da ober evit savetei he Ene. En em adressi a reas da ur Religius santel, pehini goude beza e instruet gant carantez, e c’houraichas da veza fidel d’ar c’hraç a ree Doue dezi, ha da veva er pratiq eus ar binigen.\nEvel ma songe dezi ne alle quet ober guell eguet en em lacaat en Drede Urz Sant Frances, e c’houlennas gant cals a zaëlou beza recevet annâ. An Tadou a emprouas e Vocation epad tri bloaz ; ha goude ma e devoa roet epad an amser-se exemplou bras a binigen hac a vertuz, e voe roet dezi an Habit.\nAr flam eus ar garantez divin a vougas souden en he c’halon pep carantez evit ar grouadurin. He buez a voe ur burzud a vortification hat abumilite ; en em lacaat a reas en ur gampric vian a belec’h he sortie nemet dre urz he C’houessor, hac e pelec’h ne barlante ous den. An horrol e devoa eus he c’hened quer maleürus evit-y hac evit ar re-all, a reas dezi blonça he bisaich a dauliou bili ; bemdez e yune divar bara ha dour, ha ne devoa nemet an douar evit guele, gant ur myn dindan he fenn.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/155&oldid=134253 »


Luiz Felipe Scolari (lesanvet Felipão), bet ganet d'an 9 a viz Du 1948 e Passo Fundo (Rio Grande do Sul, Brazil), a zo bet ur melldroader brazilian a orin italian.\nDifenner kreiz e bost dezhañ war an dachenn n'en deus c'hoariet nemet e kleuboù eus Brazil hep bezañ aet da c'hoarier etrebroadel biskoazh.\nBrud en deus tapet kentoc'h evel gourdoner skipailh broadel Brazil (2001-2002), skipailh broadel Portugal (2002-2008), Chelsea F.C. (Londrez, Bro-Saoz) (2008-2009) ha skipailh broadel Brazil adarre adalek 2012 betek 2014.\nKemeret en devoa perzh e tri dalc'h :\n2002 bet aozet e Japan ha Republik Korea : aet ar maout gantañ ha Brazil,\n2006 bet aozet en Alamagn : bet tapet ar pedervet renk gantañ ha Portugal,\n2014 bet aozet e Brazil : kaset en deus e skipailh betek an hanterc'hourfennoù m'eo bet louzet 1-7 gant skipailh Alamagn e Belo Horizonte. N'en deus kemeret nemet ar pevarvet plas, trec'het ma'z eo bet 0-3 gant skipailh Izelvroioù e Brasília. Degemeret eo bet dilez Scolari gant José Maria Marin, prezidant Confederação Brasileira de Futebol (CBF), d'ar 15 a viz Gouere, da-heul an div c'hwitadenn-se. Erlec'hiet eo bet gant Dunga.\nAdtapet diwar « https://br.wikipedia.org/w/index.php?title=Luiz_Felipe_Scolari&oldid=1584562 »\nKemmoù diwezhañ degaset d'ar bajenn-mañ d'an 25 Gou 2014, da 16:43.


Ar verb zo unan eus div elfenn ar frazenn, hag ar rummenn yezhadurel karget da verkañ an ober (d.s degas, lenn), pe un darvoud (d.s. kreskiñ, lugerniñ), pe ur stad (d.s. bezañ, bevañ).\nSkouerioù: Yann a lenn. Krampouezh a zebromp.\nStummoù ar verb a c'hell chench kalz a yezh da yezh. Setu un nebeud faktorioù a c'hell bezañ diskwelet gant ur verb (pe get):\nan amzer (saoz. tense);\nan arvez (saoz. aspect);\nan doare (saoz. mood) hag;\nan tu (saoz. voice).\nA-hendall e c'hell bezañ displeget evit klotaat gant:\ngour (saoz. person) ar rener\nniver (saoz. number) ar rener\nreizh (saoz. gender) ar rener\nniver ur renadenn, hag all.\n1 Fiz ar verboù\n3 An anv-verb hag an anv-gwan-verb\n4 Emglevioù ar verb\n5 Gwelet ivez:\nFiz ar verboù[kemmañ | kemmañ ar vammenn]\nPep verb a c'hell kaout un niver a arguzennoù o vont da unan betek tri. fiz (saoz.valence pe valency) ar verb e vez graet eus an niver-se.\nRenket a c'hell bezañ ar verboù neuze hervez o fiz:\nVerboù amdranzitivel (fiz = 1)\nGant ar verboù-mañ ne vez nemet ur rener hepmuiken, d.s.: redek a ra pe kouezhañ a ra;\nVerboù unandranzitivel (fiz = 2)\nOuzhpenn ar rener, ar verboù-mañ a c'hell bezañ implijet gant ur renadenn eeun, d.s.: emañ o tebriñ pesk; komz brezhoneg a ra.\nVerboù daoudranzitivel (fiz = 3)\nOuzhpenn ar rener hag ur renadenn eeun, ar verboù-mañ a c'hell bezañ implijet gant ur renadenn dieeun, d.s.: reiñ a reas ul levr dit; "dezhi en doa kaset ar bleunioù\nVerboù dibersonel (fiz = 0)\nKalz raloc'h eo verboù gante ur fiz kevatal da 0, da lâret eo hep rener. Kavet e verboù dipersonel seurt-se e portugaleg, d.s. chove hag ivez e brezhoneg glav a ra.\nVerb-stagañ[kemmañ | kemmañ ar vammenn]\nUr verb-stagañ (pe kouplenn) a zo anezhañ ur ger a dalvez da liammañ ur rener gant un doareenn hag a zo kevatal gantañ, da skouer:\nma c'harr-tan eo hennezh - rener + verb-stagañ + raganv doareenn\nma gwreg eo ar vaouezh-se - rener + verb-stagañ + anv-kadarn doareenn\nE meur a yezh ez eus ur rummad verboù ispisial evit ober war-dro ar perzhioù-se hag a vez verboù-stagañ oute.\nE meur a yezh, evel en arabeg da skouer, ne vez implijet verb-stagañ ebet, dreist-holl en amzer vremañ. Implijet e vez strukturioù disheñvel evit ober an diferc'h etre frazennoù deskrivañ ha frazennoù stagañ rik.\nDa skouer en arabeg:\nالكتب كبير al-kitab kabiir ("al levr a zo bras'") - verb-stagañ ebet\nالكتب الكبير al-kitaab al-kabir ("al levr bras") - verb-stagañ ebet + adimplij ar ger mell strizh\nE yezhoù all evel ar sineg avat, e vez graet un diforc'h etre ar verboù a dalvez da zeskrivañ ar rener diouzh un tu (d.s. verb = 0 e sineg) hag ar verboù-stagañ rik (d.s. shí e sineg).\nDa skouer e sineg:\n这本书不大 zheben shu bu da ("al lver-mañ n'eo ket bras") - hep verb-stagañ\n这本书是我的 zheben shu bu shi wode ("al levr-mañ n'eo ket ma hini") - gant ur verb-stagañ.\nAn anv-verb hag an anv-gwan-verb[kemmañ | kemmañ ar vammenn]\nAn darn vrasañ eus yezhoù ar bed o deus ur stumm ispisial anvet anv-verb hag a dalvez da zeskrivañ ar pezh a vez graet gant ar verb-se. Talvez a ra ar stumm-mañ ivez da envel ar verb, ds. « ar verb ober ».\nEr yezhoù indezeuropek ez eo kevatal stummoù an anv-gwan-verb gant ar pezh a reer ivez partisipoù oute. Yezhoù evel ar saozneg hag ivez ar brezhoneg a ra un diforc'h alies ivez etre an anvioù-gwan-verb aktivel hag ar re pasivel, da skouer:\ndigor emañ an nor (aktivel)\ndigoret e voe an nor (pasivel)\nEmglevioù ar verb[kemmañ | kemmañ ar vammenn]\nEr yezhoù a ra gant lostgerioù evit displegañ ur verb, peurliesañ e klot stumm ar verb gant arguzenn bennañ ar verb-se, d.l.e gant gour, niver ha reizh ar rener).\nDaoust ha m'emañ sklaerik a-walc'h seurt reolennoù a reer emglev ar verb oute e yezhoù zo evel e galleg da skouer, e yezhoù all evel ar brezhoneg ez int luziet a-walc'h rak displeget e vez ar verb pe get hervez e lec'h er frazenn.\nYezhoù evel an euskareg a ra gant un doare displegadur liespersonel, d.l.e e vez displeget ar verb hervez perzhioù yezhadurel ar rener met ivez re ar renadennoù.\nYezhoniezh, Yezhadur, Kevreadurezh, Rummenn yezhadurel\nAdtapet diwar « https://br.wikipedia.org/w/index.php?title=Verb&oldid=1984132 »\nKemmoù diwezhañ degaset d'ar bajenn-mañ d'an 1 Ebr 2022, da 20:34.


Pajenn:Instructioneu santel ar er gurionnéeu principal ag er religion, 1790.djvu/326 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/326\nha d’hur fallanté, ha hoah ni e grèd hum glêm ha clasq mil-digaré eit bout dispancét anehi ! Hac ingorto omb-ni a monèt d’en Nean hemb gobér pénigèn ?\nEr Hortualeu e zou bet instituét : 1.° Eit consacrein de Zoué dré er bénigèn er homanancemand a bep-sassun ag er blæ. 2.° Eit pedein Doué de rein d’é Ilis Bugulion mat ha santel : rac nezè é rér en Urheu. 3.° Eit er pedein de gonservein er madeu ag en doar, hac en trugairicad ag er-ré en dès reit temb. Cortualeu en nehué-han e hum gav er Merhèr, er Gùinèr hac er Sadourn ag er guettan suhun a Goaris. Cortualeu en han, pé en Drindèd, e hum gav er Merhèr, er Gùinèr hac er Sadourn arlerh Sul er Pantecoust. Cortualeu en dilost-han, pé S. Maheu,\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/326&oldid=128877 »


Frankiom - Wikipedia\nRadon – Frankiom – Radiom\nNiver atomek 87\nDasparzh an elektronoù : 2, 8, 18, 32, 18, 8, 1\nNiver oksidadur +1\nTredanleiegezh 0,7 (Skeul Linus Pauling)\nGremmoù ionadur 1 : 392,96 kJ/mol\nSkin atomek 3,48 Å\nSkin kenamsav 2,42 Å\nSkin Van der Vaals 348 pm\nDouester (≈20 °C) 2,90 g/cm3\nTeuzverk 21 °C\nBervverk 650 °C\nUn elfenn gimiek eo ar frankiom ; Fr eo e arouez kimiek, 87 e niver atomek ha 223 e mas atomek. Ur metal alkaliek eo.\nNebeut-tre a frankiom a gaver en natur : jedet ez eus bet n'eus nemet 30 g a frankiom en Douar. En un tamm kailh uraniom ne gaver nemet 1 atom frankiom evit 1018 atom ag uraniom (1 atom 87 Fr evit 1 miliard a viliardoù ag 92U).\nEus skinoberiegezh an aktiniom (89Ac, un aktinid) e teu ar frankiom.\nKevanaozet ez eus bet atomoù frankiom dre vombezennaouiñ toriom gant protonoù, hogen a-gementadoù re vihan evit ma c'halljed o fouezañ.\nAdal 1870 e voe klasket an elfenn a vije 87 e niver atomek, da lavaret eo dindan ar c'heziom 55Cs e strollad 1 an daolenn vareadek ; eka-cæsium e voe anvet da c'hortoz.\nE 1925 ez embannas ar c'himiour soviedel D. K. Dobroserdov bezañ dizoloet eka-cæsium, a anvas rusiom evel-just. Ne glaskas ket pelloc'h.\nUr bloavezh diwezhatoc'h e voe daou gimiour saoz, Gerald J. F. Druce ha Frederick H. Loring, oc'h ober alkaliniom eus an hevelep elfenn.\nE 1930 e voe tro an Amerikan Fred Allison d'he envel virginium 87Vi, hervez Virginia, ar Stad ma oa bet ganet. E 1934 e prouas an Amerikan H. G. McPherson e oa fazius labourioù F. Allison.\nE 1936 e kredas ar fizikour rouman Horia Hulubei hag e genlabourez Yvette Cauchois, a Vro-C'hall, bezañ dizoloet an elfenn ivez, a anvjont moldaviom diwar Moldavia,bro c'henidik H. Hulubei. E 1939 e savas ar Priz Nobel Jean-Baptiste Perrin a-du gant ar moldaviom hag a-enep ar C'hallez all Marguerite Perey, he devoa embannet bezañ diskuliet an elfenn e Pariz en hevelep bloavezh.\nGant M. Perey e oa aet ar maout e gwirionez, p'he devoa tennet frankiom eus aktiniom 227Ac. An anv actinium-K a roa-hi d'an elfenn nevez, hag e 1946 e kinnigas catium diwar kation. Pa 'z eas he c'helennerez Irène Joliot-Curie enep an anv-se, a raje dave d'ar ger saoznek cat "kazh" kentoc'h eget da gation e kinnigas M. Perey an anv francium, a voe degemeret gant an IUPAC e 1949.\nPar da re ar c'heziom eo perzhioù kimiek ar frankiom.\nBez' ez anavezer 33 izotop eus ar frankiom, an hini stabilañ o vezañ 223Fr (o tont eus 227Ac) gant un hanter-vuhez a 22 vunutenn hepken. An izotop naturel nemetañ eo.\nHini, ker ral ha distabil eo an elfenn.\n↑ 1,0 1,1 ha1,2 Webelements (en) Liamm oberiant 22 HER 2012\n↑ International Union of Pure and Applied Chemistry (en) Liamm oberiant 22 HER 2012\nAnnales de chimie et de physique, Gallica / Bibliothèque nationale de France (fr) Liamm oberiant 18 HER 12\nAtomic weights of the elements 2007 (IUPAC Technical Report) Pure an Applied Chemistry (en) Liamm oberiant 18 HER 12\nBureau de Recherche Géologique et Minière (BRGM) (fr) Liamm oberiant 18 HER 12\nGeriadur brezhonek An Here, Plougastell-Daoulaz, 2001 ISBN 978-2-86843-236-0\nHOLDEN Norman, History of the Origin of the Chemical elements and Their Discoverers, New York, 2001 Brookhaven National Laboratory (en) Liamm oberiant 18 HER 12\nLIDE David R., CRC Handbook of Chemistry and Physics - 88th Edition, CRC Press,2007 ISBN 978-0-8493-0488-0 (en)</ref>\nPure and Applied Chemistry (IUPAC) (en) Liamm oberiant 18 HER 12\nWebelements (en) Liamm oberiant 22 HER 2012\nAdtapet diwar « https://br.wikipedia.org/w/index.php?title=Frankiom&oldid=1979767 »